text:
E celebracion di e temporada di Pasco y Fin di Aña e aña aki lo ta hopi diferente pa e famia di Minister President, mirando cu ta e prome Pasco sin su subrina. Den e edicion di Focus Digital di december, Evelyna Wever-Croes, ta repasa en breve aña 2020 cu tabatin hopi reto pareu, di cual indudablemente e reto mas mas grandi tabata di keda trankil y inspira confiansa y optimismo. P’e personalmente tabatin un reto increiblemente grandi, dia 15 di mei, memey di e pandemia, su unico subrina di 11 aña, Angelina, a fayece.
Den e temporada aki nan ta custuma cu e ta centro di atencion, e ta esun cu ta haci oracion prome cu nan come, y e hunto cu su yiunan ta canta y deleita nan cu e canticanan di Pasco. Nan lo celebra sin dje, pero nan lo celebra si, pasobra nan ta agradecido pa tur esunnan cu ta den nan bida ainda. Nan lo celebr’e na forma mas priva y intimo e aña aki. Pa locual ta e celebracion di Fin di Aña ta bay ta hopi diferente. E Dande cu ta tradicional den nan famia, e celebracion cu Grupo di Betico, e tantisimo bishitanan, lo no por tuma lugar e aña aki, manera nan ta custuma.
Nos Minister President ta comparti su pensamento cu nos lo mester pensa bon, con por haci e celebracionnan aki, sin kibra nos tradicionnan, pero na forma cauteloso. Covid ta bay keda pa un tempo ainda, y pues nos mester siña biba cu ne y keda cauteloso. Nos kier evita cu pa cualkier descuido nos ta plama e virus atrobe na Aruba. Pero e sentimento di celebracion di Pasco y Fin di Aña, ta algo cu nos ta carga den nos curason. y esey, ni Covid, por kita di nos.
Lesa e entrevista completo cu Minister President, Evelyna Wever-Croes, den edicion di Focus Digital. E revista ta disponibel a traves di FOCUS Digital App, cu ta acesibel via Apple Store of Google Play Store, cu por download e aplicacion aki riba bo smartphone of tablet.


c: text/html

text:
Hopi ta e scolnan cu ta interesa pa por tin un hofi pa asina nan por cultiva. Esaki tambe lo forma parti di nan les durante aña escolar. Eta un proyecto cu a cuminsa na 2019 y awe keto bai tin scolnan interesa den e proyecto aki.
Durante comienso di siman pasa e docentenan di Colegio Hilario Angela a hasi un bishita na nos departamento di Agricultura, Cria y Pesca Santa Rosa pa asina haya un presentacion di kico lo ta e tareanan basico di plantamento.
Esaki a wordo duna dor di nos colega sr. Ludwig Rasmijn pa asina e docentenan por pasa e conocemento aki pa nan alumnonan di Colegio Hilario Angela pa crea nan Hofi Amistad.
Tabata un dia completo di enrekese mas nan conocemento di tur locual ta ensera plantamento pa e docentenan cu sigur di nan parti a haya esaki hopi interesante. Ta den fin di e siman cu ta tras di lomba di parti Santa Rosa a hasi un bishita na e scol Colegio Hilario Angela pa duna un presentacion di plantamento basico na e alumnonan.
Aki sr. Ludwig Rasmijn y sr.Randy Maduro a percura pa e presentacion pa tur e klasnan di e scol. E muchanan a disfruta di esaki y tur mucha di e scol a ricibi nan pochi, gordura y simiya y a practica nan plantamento.
Awor nan ta bon prepara y tin conocemento con pa atente cu nan simiya y mata pa nan bai planta y crea nan Hofi Amistad. Riba e mainta aki minister encarga cu Sector Primario sr. Chris Romero tambe a hasi un bishita na e scol cu su persona mes a bishita den su hubentud cu ta Colegio Hilario Angela pa mira e desaroyo di e Hofi Amistad.
E cabesante di Colegio Hilario Angela sra. Cornelia Aventurin-Connor hunto cu docente sra. Shaneila Geerman cu ta encarga cu e projecto a ricibi minister Chris Romero pa asina por a mira e desaroyo y kico tur a wordo hasi y ta bai wordo hasi pa asina realisa e Hofi Amistad aki di dicho scol.
Despues minister Chris Romero a pasa den e klas cu tabata hayando e presentacion na e momento ey pa dirigi algun palabra di encurashamento na e alumnonan y felicitanan cu nan hofi cu pronto lo wordo finalisa.
Den nomber di minister sr. Chris Romero conhuntamente cu Santa Rosa ta desea e scol Colegio Hilario Angela hopi exito cu nan Hofi Amistad y pronto nos por mira nos muchanan por cosecha e fruto di nan Hofi. Pabien na Colegio Hilario Angela completo y su alumnonan cu e bunita proyecto aki.

robotstxt: allowed

filter: keep


text:
Ministerio di salud di Brasil ta anuncia cu tin un 53 caso di covid-19 a confirma entre hugador, miembro di delegacion y proveedornan di servicio di Copa America cu a cuminsa na Brasil.
Di e total di caso, 27 ta coresponde na hugado y personal di seleccion nacional, e resto ta proveedor di servicio. E test positivo a keda manda pa laboratorio pa identifica si infeccion ta causa pa e variante.
Ta spera cu resultado keda publica dentro di 14 dia. E seleccion nacional di Venezuela, Bolivia y Colombia a raporta hugado y personal infecta cu covid-19, segun e federacion nacional di futbol di e paisnan y e confederacion di Zuid America di futbol (Conmebol).
Ora a contacta pa mas informacion, e ministerio y Conmebol no a aclara e rason di discrepancia di dato proporciona pa e dos grupo.


text:
KRALEIJK - Notisia di polis di djaluna 14 di febrüari te ku djárason 16 di febrüari 2022
Notisia di polis di djárason 16 di yüni te ku djabièrnè 18 di yüni 2021
KRALENDIJK - Notisia di polis di djárason 16 di yüni te ku djabièrnè 18 di yüni 2021. Ladronisia for di boto riba djárason 16 di yüni a drenta keho di ladronisia for di un boto ku tabata stashoná den ‘marina’ na otro banda di un akomodashon turístiko situá na Bulevar J.A. Abraham.
Notisia di polis di djaluna 3 di mei te ku djárason 5 di mei 2021
KRALENDIJK - Notisia di polis di djaluna 3 di mei te ku djárason 5 di mei 2021Detenshonnan
Notisia di polis di djabièrnè 4 di yüni te ku djárason 9 di yüni 2021
KRALENDIJK - Notisia di polis di djabièrnè 4 di yüni te ku djárason 9 di yüni 2021
Dia di Rincon eerste coronaprik zonder afspraak bij Sportcomplex Jorge Nicolaas
Vaccineren zonder afspraak ook bij Mariadal en Plasa Chicu Goeloe in Antriol
Kralendijk – Kompleho Deportivo Jorge Nicolaas is op 30 april, Dia di Rincon van 09:00 – 11:30 uur en van 13.30 – 17.30 uur open voor burgers die zich willen vaccineren. Die dag is het mogelijk om zonder afspraak de eerste coronaprik te halen.
Notisia di polis di djárason 26 di mei te ku djabièrnè 28 di mei 2021
KRALENDIJK - Notisia di polis di djárason 26 di mei te ku djabièrnè 28 di mei 2021
Notisia di polis di djárason 14 di aprel te ku djabièrnè 16 di aprel 2021
KRALENDIJK - Notisia di polis di djárason 14 di aprel te ku djabièrnè 16 di aprel 2021Kòntròlnan multidisiplinario
Notisia di polis di djabièrnè 28 di mei te ku djaluna 31 di mei 2021
KRALENDIJK - Notisia di polis di djabièrnè 28 di mei te ku djaluna 31 di mei 2021
Notisia di polis di djaluna 12 di aprel te ku djárason 14 di aprel 2021
KRALENDIJK - Komienso di siman trankil durante kòntròlnan multidisiplinario. Kuerpo Polisial Hulanda Karibense den kolaborashon ku Koninklijke Marechaussee (KMAR) i e direktorado di Supervishon i Mantenshon di Entidat Públiko, e dianan tras di lomba a tene kòntròlnan multidisiplinario en konekshon ku kumplimentu ku toke di keda i e ordenansa di emergensia vigente.
Notisia di polis di djárason 19 di mei te ku djabièrnè 21 di mei 2021
KRALENDIJK - Notisia di polis di djárason 19 di mei te ku djabièrnè 21 di mei 2021
Notisia di polis di djaluna 5 di febrüari te ku djárason 10 di febrüari 2021
KRALENDIJK - Notisia di polis di djaluna 5 di febrüari te ku djárason 10 di febrüari 2021


text:
Willemstad,– Djadumingu 12 di yüni 2022 alrededor di 20.40’or, Sentral di Polis a risibí yamada di departamentu di Imigrashon na Hato ku lo mester tin 2 hòmber di nashonalidat Hatiano ku a bini for di eksterior ku pasport falsu. Mesora a dirigí un unidat polisial na aeropuerto Hato a investigá e kaso.
Na aeropuerto e unidat di polis a hasi detenshon di e 2 hòmbernan sospechoso kende ta E.B. di 44 aña di edat i tambe C.D. di 37 aña di edat, ámbos nase na Haiti. Despues di nan detenshon, a presentá e dos sospechonan dilanti di un fiskal ouksiliar ku a ordená nan enkarselamentu pendiente di mas investigashon.


text:
Kralendijk- Tin 17 kaso aktivo di Covid-19 na Boneiru for di djarason 28 di yüli 2021. Di e 235 resultadonan di tèst ku a drenta seis a resultá di ta positivo.
E kantidat di tèst ta haltu pasó ta tèst tur pasahero ku ta bini for di paisnan di riesgo hopi haltu despues di sinku dia di nan yegada. Di e personanan ku a tèst positivo sinku ta lokal i unu ta un bishitante. Sinku persona a rekuperá di Covid-19.
E sifranan di dia ta mas lat aktualmente. Na promé lugá dor ku ta tèst muchu mas hende, pero tambe dor ku di e blackout ku tabata azotando Boneiru ayera. Esaki ta pone ku hopi kos a atrasá, entre otro publikashon di e sifranan di kontagio di Covid-19.


text:
All posts tagged "Playoffs"
-
E ultimo fecha di Playoff lo dicidi e dos finalistanan di AVB Division Honor 2018-2019
Despues di ful un campeonato y tambe dos rond di Playoff, ainda e finalistanan di Division Honor pa e campeonato 2018-2019...
-
AVB/ 3 years ago
Ambos partido di Division di Honor ta tuma lugar Diadomingo
Depues cu directiva di AVB a ricibi informacion additional, entre otro cu no por dispone di e facilidad di CDFF ariba...
-
Nacional ta gana RCA 2-0 y asina sacudi e standing riba e tabla di Playoffs di Division Honor
E partido entre Nacional y RCA pa cuminsa e di dos rond di Playoff a promete di bira hopi interesante mes,...
-
Division Junioren/ 3 years ago
Cu Gol di Jeanpierre v/d Linden y Mairon Tromp Estrella ta clasifica pa Final di Aruba su futbol Division Junioren U20.
Diaranson 22 di Mei 2019 a tuma lugar den Compleho Deportivo Frans Figaroa na Noord e semi final di Aruba su...
-
Nacional y Dakota a keda 1-1 den un duelo dramatico y emocionante foi cuminsamento te fin
Nacional versus Dakota ta awendia e rivalidad mas competitivo cu tin den futbol Arubiano. E puristanan lo bisabo cu e clasiconan...
-
RCA a gana Estrella 2-1 p’asina consolida e prome luga riba tabla di Playoffs Division Honor
RCA, ainda invicto den Playoffs, a bin di empata cu Dakota den e partido previo y lo kier a logra un...
-
Nacional ta bai cu tur tres punto den victoria contundente di 3-0 contra Estrella
E partido crucial entre Nacional y Estrella, dos ekipo sin punto ainda den e prome rond di Playoffs, tabata mas bien...
-
Dakota y RCA a parti punto den un partido di Playoff hopi tenso pero sin gol
E ‘derbi di Aruba’ entre e Amarillonan di Dakota y Tricolornan di RCA semper ta crea hopi expectativa, mas ainda den...
-
Dreyer Bracho “Esaki no ta bai kita nos focus”
Despues di e derota contra RCA, Dreyer Bracho entrenado di Nacional “Esaki no ta bai kita nos focus”.
-
Omar Tromp “Nos ta bin duro pa Dakota, miho nan prepara”
Den entrevista cu nos tabata tin cu Omar Tromp entrenador di RCA a laga sa cu “Nos ta bin duro pa...


text:
Comision Anti-Dopahe cu charla
Dia 21 di oktober ta tuma lugar un otro sesion di anti-doping
Comision Anti-Dopahe a tene charla riba e tema anti-doping
Comision Anti-Doping di Aruba a continua cu su programa di charla pa federacionnan. Riba dialuna 21 di oktober comision anti-doping di Aruba a duna un charla di anti-doping pa atletanan di federacion di sailing. Pero cu satisfaccion a constata cu tabata presente tambe otro atletanan, mayor y coach di otro deporte manera coremento, karate y softball (ekipo Lady Tigers), mountain bike, landamento y atletismo
E charla a wordo duna pa sr. O’Neil Romero un Doping Control Officer y sr. Patrick Werleman cual ta e actual presidente di comision anti-doping.
Durante e charla a repasa e temanan importante di anti-doping, esta e proceso di testing, Anti-Doping Rule Vioalations, e Therapuetic Use Exemption, Whereabouts y (peliger di) uzo di suplmento.
Na final di e charla e participantenan a keda hopi satisfecho cu tur informacion cu nan a haya y a expresa nan gratitud pa e charla aki.
Comision anti-doping tambe a keda masha satisfecho cu e manera activo cu a participa na e charla y ta gradici tur esnan cu a atende e charla y ta stimula tur otro organisacion cu tambe kier haya mas informacion tocante anti-doping pa tuma contacto cu comision anti-doping. Mester bisa aserca cu pa e aña 2019 lo tin 1 charla mas pa Mountain Biking cu tin riba e programa. Pero si un organisacion kier e aña aki ainda, nan por pidi Comision Anti-Dopahe
Riba e website di Comite Olimpico Arubano (tab Anti-Doping) por haya mas informacion y tambe por tuma contacto direct cu comision anti-doping via tel. 582-0031 of via Instagram of FaceBook: antidopingaruba


text:
Merca su institucion pa prevencion di enfermedad, Centers for Disease Control and Prevention (CDC), a cuminsa pidi tur ciudadano pa bisti mask di tela den publico. Esaki a bin despues cu evidencia a indica cu tur hende mester cuminsa bisti mas. E recomendacion aki ta uno cu no a bin facil.
Manera a bin ta enfatisa, COVID-19 ta un virus nobo, e tin unicamente algun lunas di existencia. Desde e brote mundial di e virus, tur pais y institucionan internacional di salubridad a wordo poni bou presion. E meta ta pa purba di contene e cantidad di casonan.
Den un conferencia di prensa diabierna, Presidente Trump a anuncia cu CDC ta conseha tur persona na Merca pa uza mask o tapa cara traha di tela. Esaki como strategia pa combati coronavirus.
Ta pidi persona bisti mask ‘den areanan publico unda ta dificil pa mantene distanciamento social’. CDC ta continua na menciona cu esaki por ta lugarnan manera supermercado o boticanan. E recomendacion aki ta un cambio drastico den pensamento cu CDC tawata propaganda anteriormente.
Masks tawata solamente wordo recomenda pa persona cu ta enfermo o persona trahando den cuido medico. E recomendacion haci awor pa CDC ta pidi persona bisti mask traha di tela, esaki inclui masks traha na cas tambe.
Un suplica a wordo haci na e pueblo Mericano pa no sali bay cumpra masks cu mester ta destina pe persona den cuido medico. E instancianan di cuido medico conoce caba un scarcedad di equipo protectivo (p.e. e N95 mask). CDC kier preveni su recomendacion pa aumenta e scarcedad aki aun mas.
Aunke cu e evidencia ta limita, investigacionan ta keda sugeri cu bistimento di mask pa e publico en general lo por stop e plamamento di e virus. E miedo ta keda cu e recomendacion aki lo causa cu dokter y verpleegkundigen no por haya e mask medico cu nan mester.
Consequencia di esaki ta cu personal di cuido medico lo por wordo exponi na e virus y cu nan tambe lo bira malo. Mester nota cu banda di atende cu persona infecta cu COVID-19, tin personanan sufriendo di otro enfermedad cu ainda mester continua ricibi cuido tambe.
Expertonan ta preocupa tambe cu masks por duna hende un sentido exagera di seguridad. Den nos contexto local, Sra. Jurette Croes di DVG a menciona esaki varios biaha den conferencia di prensa. E ‘false sense of security’. E miedo ta cu persona lo no sigui tuma tur e otro pasonan pa proteha nan mes.
CDC ta pidiendo pa no neglisha e medidanan manera laba man bon pa 20 seconde, no mishi bo cara y tene na cuenta e social distancing di 2 meter. Aunke paisnan Asiatico ta incorpora uzo di mask, bon higiena y distanciamento social ta keda necesario pa lucha contra e virus. Pues un combinacion di tur e medidanan aki por yuda den e lucha.
E otro aspecto cu ta un punto di preocupacion pa expertonan ta cu hendenan cu no ta forma parti di e comunidad di cuido medico por haci eror ora di incorpora mask den uzo diario. Re-uzando e mesun mask, bistiendo e mask malo, mishiendo e parti pafor di e mask etc. Tur ta cosnan cu ta wordo conseha en contra.
Aunke cu e conseho di CDC no a bin facil y tin hopi discusion entre expertonan medico, e pensamento ta cu mask di tela por toch brinda cierto protecion. E virus ta plama via ‘droplets’ cu ta ser laga den aire momento cu un persona ta hala rosea, papia, hari, niester, hap o tosa.
E recomendacion di CDC ta cu mask mester wordo mira como un medida pa bo proteha bo mes di otro. E virus por presenta den un persona sin mustra sintoma. Pa posiblemente proteha otro di bo, bistiendo un mask bo ta preveni cu ta emiti ‘droplets’ via sputum (scupi) den aire y contagia otro.


text:
Kontakto Asuntunan Sosial i Empleo (SZW)
Bo por bishitá SZW durante ora di konsulta sin sita. Den sala di espera tapa boka ta obligatorio i tin un máksimo di bishitante. Si bo tin keho manera por ehèmpel fèrkout di nanishi, doló di garganta, tosamentu òf keintura bo no ta permití pa bishitá nos.
Bo por alkansá nos tim tambe bon telefónikamente òf via e-mail. Tur orario di konsulta i informashon di kontakto di unidat di RCN SZW bo ta haña riba e página aki.
Dòkter di seguro
Komo medida preventivo e dòkter di seguro temporalmente ta traha solamente a base di konsulta telefónikamente. Si bo dunadó di trabou a mèldu bo malu, e dòkter di seguro lo yama bo dentro di 2 dia. Pues ta importante pa bo ta alkansabel via di telefòn.


text:
Kralendijk- Despues di simannan ku medidanan hopi severo, manera seramentu di tur pakus no-esensial i un ’toke de keda’ porfin e kantidat di hende ku ta tèst positivo a kuminsá baha basta konsiderablemente.
Te ku algun dia pasá esaki tabata kada bes entre 40 pa 50%, loke tabata ke men ku kasi mitar di tur hende ku tabata bai tèst pa Covid tabata sali positivo.
Di e total di 45 hende ku a bai pasa tèst djabièrnè solamente 5 persona a resultá di tin un tèst positivo. Esaki ta kondusí na un porsentahe di masomenos 11%. Esaki ta nifiká ku e virus ta plamando ménos rápidamente, loke ta lógiko tambe, ku un kantidat total di hende mas abou ku ta infektá ku Covid-19 awor aki.
Pa djasabra 10 di aprel 2021 tin 137 kaso aktivo di Covid-19 na Boneiru. 16 persona a rekuperá di Covid-19. Na tur tin 17 persona den hospital pa motibu di Covid-19. Tin 10 persona hospitalisá na Boneiru, 4 ta haña kuido intensivo. Tin 2 persona den hospital na Aruba i 5 persona den hospital na Colombia.


text:
Na aña 2021 Entidat Públiko Boneiru a pone pasonan grandi i a solushoná e problema struktural kaminda ta usa ménos sèn ku tin disponibel. Na aña 2021 e resultado ta USD 1,0 mion positivo. Esaki ta un logro grandi i Entidat Públiko Boneiru ta kontinuá ku esaki den aña 2022. E esfuerso ku Entidat Públiko Boneiru a hasi for di aña 2021 pa loke ta trata e proseso di mehorashon di Finansa i mehorashon di forsa di ehekushon a tradusí su mes den e kuenta anual di 2021.
Na aña 2021 a solushoná e insiguridatnan ku nan a konstatá den e relato di akountent di aña 2020 relashoná ku balorashon di invershonnan, kompanianan di gobièrnu, kobransanan i estado kompleto di entradanan. Ku orguyo Entidat Públiko Boneiru por informá ku e akountent a entregá un deklarashon di kontròl aprobatorio pa konfiabilidat i legalidat di e responsabilisashon di aña 2021. Sinembargo pa henter aña 2021 mester emití sí un deklarashon di apstenshon di wisio, pa motibu ku e sifranan komparativo di aña 2020 tin un deklarashon di kontròl di abstenshon di wisio.
Pa un gran parti a eliminá e ‘management letter punt’-nan ku na aña 2020 ainda a sòru pa un apstenshon di wisio. A balorá e kobransanan di impuesto i pa aña 2021 a eliminá e insiguridatnan den entradanan di èrfpagt, ofisina di haf i lots i e entradanan relashoná ku maramentu di barku i e tempu ku un barku ta keda mará den haf. A balorá e kompanianan di gobièrnu di Entidat Públiko Boneiru manera WEB, BOG, OTB, BIA i OBNA korektamente i e solvensia di Entidat Públiko Boneiru ta bon. E forsa di resistensia ta riba e norma. Entidat Públiko Boneiru ta disponé di un posishon finansiero sufisientemente salú i pa e motibu akí e ta bon ekipá pa por atendé ku eventual kontratempu den futuro. Entidat Públiko Boneiru ta sigui hasi esfuerso pa na aña 2022 logra e meta di un deklarashon di kontròl aprobatorio (kompleto).


text:
Diasabra marduga a nota chauffeur di un Toyota Hilux a dal y causa daño na un patrimonio importante riba Plaza Turismo, esta Linear Park. Ta e patrimonio cu ta recorda e binticinco aña den Reino Hulandes y e bishita di S.A.R. Reina Beatrix na aña 2011.
Un grupo di persona tabata para cu nan jug dilanti e Plaza. Ora cu e chauffeur tabata reverse e pickup, Hilux numera A48184, no a nota y dal y causa daño na e patrimonio.
Riba su mes, el a haci manera nada a pasa, e no a conta cu otro banda tabatin un miembro di prensa atento para cu a capta henter su movecion. A acerc’e y bis’e mesora; sea bo ta avisa polis of nos ta avisa polis. Polis a tuma tur informacion necesario y a documenta e caso aki. Awo ainda, e departamento concerni no a atende cu e situacion aki.


text:
Oranjestad-Minister Otmar Oduber, den su calidad di Minister, pero specialmente como habitante di Paradera, a elogia inicio di MFA Paradera y a indica cu vision di Prome Minister ta yegando den tur bario.
El a bisa cu e iniciativa aki di por brinda mas servicio na comunidad, specialmente na esun di Paradera y vecindario ta algo hopi positivo y ta mustra e atencion cu Gabinete Mike Eman II ta dunando na cada un bario na Aruba.
Construccion di e prome Edificio Multifuncional a cuminsa aña pasa na Noord y ya caba esaki ta den un fase basta avanza, awor a yega e turno na esun di Paradera y Minister Oduber ta sigur cu su contruccion lo bay cu e mesun velocidad cu esun di Noord.
E edificio lo bay brinda un espacio agradebel cu diferente servicionan unda cu e usuario por warda pa e wordo atendi of haci uso di e facilidadnan, ya cu lo tin espacio pa les, encuentronan cultural, pa baile, pa musica entre otro. Esaki ademas di por wordo usa como lugar social unda e habitantenan por sinta bebe un copi koffie cu otro.
Minister Oduber a felicita Prome Minister Mike Eman cu e gran oportunidad aki cu ta wordo brinda na bienestar di habitantenan di Paradera y vecindario den e caso aki, pero cu ta expandiendo na diferente bario rond di nos isla, mehorando asina e calidad di bida di nos ciudadanonan.


text:
Den un serie di pregunta riba pobresa creciente y alarmante na Aruba e lider di fraccion di AVP, mr. Mike Eman ta cuminsa na puntra Promer Minister Evelyne Wever Croes si e “Minister ta conciente di aumento dramatico di costo di bida y gastonan pa subsistencia di un famia na Aruba desde 2018 pa 2022 ?
Den bishita y reunionnan di bario e lider di fraccion di AVP mr. Mike Eman ta bisa cu e ta haya confirmacion di e pobresa y di e dolor den pueblo. “Costo di bida ta subiendo den un forma alarmante. Ta obvio cu e medidanan cu Gabinete Wever Croes a implementa durante e ultimo anjanan a impacta e cifra di inflacion severamente. Na 2017 ainda inflacion tabata menos cu 0%, esta – 0.6%. Na 2018 y 2019 esaki a subi drasticamente cu medidadanan di Gabinete Wever Croes. Redoblacion di BBO y e hecho cu e BBO a worde poni tambe riba diferente otro cosnan cu tabata exonera, manera transacionnan bancario y seguro a crea un efecto inflatorio adicional. Riba gasolin y diesel e impacto tabata dobel, 12%. Tambe e eliminacion di e descuento di 10 cent pa liter di gasolin y diesel tabata tin un efecto negativo grandi”. Tur esaki según e lider di fraccion di AVP, mr. ta haci Gabinte Wever Croes responsabel pa e pobresa alarmante cu tin na Aruba.
E ta mustra cu den 2022 inflacion ta sigui e rumbo preocupante. Inflacion acumula dor di medidanan di Gabinete Wever Croes tin un impacto dramatico riba costo di bida. Cifranan di CBS ta confirma e aumento drastico aki. Segun cifranan di CBS e bestaansminimum pa un persona pa luna na Dember 2017 tabata 2.066 florin y na April 2022 esaki a bira 2.382 florin, casi 400 florin mas pa luna pa bo por sobrebibi. E bestaansminimum na 2017 pa 4 persona, 2 adulto y 2 mucha tabata 4.338 florin y awor e ta 5.003 florin casi 700 mil florin pa luna mas pa bo por sobrebibi. Eman ta bisa cu e panorama socio-economico hustamente ta mustra un deteoro ultimo anjanan, es decir cu e 700 florin aki mas di gasto mensual ta pone cu nos pueblo ta empobreciendo na un forma alarmante.
Den periodo di gobernacion 2009-2017 e gobierno di e tempo ey no unicamente a tene inflacion abao, pero tambe a sostene e poder di compra di comunidad cu un maneho conciente di mantene e forza di compra di comunidad. Asina a aumenta bijstand, salario minimo, pensioen di vehez, a introduci reparatie toeslag pa empleadonan den secto priva, a introduci schoolkinderentoeslag pa famianan di menos recurso. Consistentemente a percura pa salario di empleadopnan publico mantene nan forza di compra cu indexering, voorjaarspremie y najaarspremie. Eman ta bisa cu desde 2017 pa 2022 no tabata tin ningun ahuste structural di apoyo pa e poder di compra di comunidad. Alcontrario cu e medidanan y ausencia di correccion ta atrás e poder di compra a keda bai di 2018 pa 2022. Cifranan di Banco Central y CBS ta confirma esaki. Aruba ta empobreciendo den un forma penoso y alarmante.
Relaciona cu empobrecimento alaramante aki e a haci Promer Minister Evelyne Wever Croes e siguiente preguntanan ?
- Minister ta conciente di aumento dramatico di costo di bida y gastonan pa subsistencia di un famia na Aruba desde 2018 pa 2022 ?
- Minister ta conciente cu e aumento dramatico aki ta conduciendo na un empobrecimento preocupante na Aruba ?
- Minister ta conciente cu e empobrecimento aki ta fracturando famianan na Aruba, creando hopi depresion y malestar. Un cu e otro tambe cu efecto riba saludo di nos hendenan y riba seguridad den barionan ?
- Minister ta conciente cu no unicamente e maneho di 2009 pa 2017 di sosten di poder di compra a worde para, pero tambe tur iniciativanan cu tabata worde tuma pa sostene calidad di bida den barionan y fortifica e cohesion social a worde para ?
- Minister ta conciente cu na e momentonan aki hustamente mester sostene esnan di menos recurso ?
- Minister ta conciente cu entre otro na FCCA ta aplicando aumento di huur na momento cu un persona haya schoolkinderenentoeslag pa e jiu cu ta bai school ? Minister no ta kere cu bao di e condicionan actual di aumento dramatico di costo bida cu un compensacion cu a worde introduci pa cubri gastonan di school no mester worde incacula den e draagkracht di e famia pa cu calculacion di prijs di huur di un cas social ?
- Minister por informa con tin pensa pa sostene e miles di famianan cu ta caiendo pobresa y miseria na Aruba ?
- Minister por informa con ta pensa di atende cu e negligencia di barionan desde 2018 cu a para tur programa di bario y cohesion social ?
- Minister por informa pakico a para tambe tur e projectonan di renobacion di bario ?
- Minister por informa pakico ta neglicia e mantencion di e barionan y tur e embeyecimento y facilidadnan deportivo y recreacion cu a worde realisa entre 2009 – 2017 hustamente pa crea un ambiente positivo den e barionan ?


text:
Departamento di Integracion Maneho y Admision di Stranhero ta participa cu su oficina lo ta cera pa publico diahuebs 1 di juli 2021 en conexion cu un dia di teambuilding y reflexion pa su empleadonan.Tur servicio pa clientenan y publico en general lo reanuda riba diabierna 2 di juli for di 7.30 or di mainta.
Clientenan cu tin afspraak programa pa diahuebs 1 di juli a ricibi un email cu nan afspraak a wordo realoca pa diabierna 2 di juli na e mesun ora.Gerencia y personal di DIMAS ta gradici tur su clientenan pa e comprencion.


text:
Durante april y mei lo integra unidadnan di coriente riba IGMS y implementa ‘ILS’ Operacion di e planta di energia di WEB Aruba te ainda pa gran parti ta rekeri monitoreo y ahuste continuo den forma manual door di operadornan. Pronto lo trece cambio den esaki cu un sistema cu yama ‘Intelligent Generation Management System’ (IGMS).
Durante e proximo 4 simannan, WEB lo integra tur su unidadnan di produccion di coriente y energia den e sistema IGMS. Di e forma aki lo regula e suministro di coriente automaticamente. Durante e proceso, clientenan lo por experencia interupcion di coriente corto cu un average entre 15 pa 30 minuut.
Ta tuma tur precaucion debido y ta alinea pa minimalisa e interupcion aki. Hunto cu IGMS lo implementa e sistema Intelligent Load Shedding (ILS) den cooperacion cu ELMAR. E ‘load shedding’ ta pa evita cualke interupcion grandi di coriente.
Asina clientenan den futuro lo por ripara interupcion na un escala menos grandi y di poco duracion. Lo mantene pueblo semanalmente informa di e proceso di implementacion via pagina di Facebook di WEB y di ELMAR. WEB Aruba ta genera energia cu un combinacion di ekipo di boiler, turbinanan acopla na generadornan, motornan RECIP, parkenan solar y molinanan di biento. Ademas WEB ta almacena energia na un escala chikito di fuentenan sostenibel manera solo y biento pero tambe di energia fosil.
Te awor, operadornan di WEB ta maneha e planta manualmente. Esey ta rekeri atencion constante, pero tambe habilidad casi sobrehumano pa dicidi rapidamente cua ekipo ta lanta na cua momento durante un desbalance entre demanda y suministro di coriente.
Cu IGMS, WEB lo por mantene e suministro y calidad di coriente pa ELMAR mas stabil y den futuro lo por integra mas unidad pa sostene e operadornan. Tambe lo por actua mas liher ora di interupcion y of desbalansa den e demanda.Aunke no ta premira interupcion, ta pidi comunidad di Aruba comprension en caso cu surgi interupcion di coriente den e simannan venidero.
Ta enfatisa cu lo haci tur posibel pa minimalisa e interupcionnan aki. Di antemano ta pidi disculpa pa inconvenencia cu por surgi, debi na e trabounan necesario di integracion. Ta recomenda clientenan pa sigui e updatenan via e pagina di Facebook di WEB Aruba y di ELMAR pa keda na altura di e proceso y di posibel interupcionnan.
IGMS y ILS ta forma parti di e combinacion di proyecto y inversionnan cu WEB a bin ta haci pa por ofrece awa y coriente na un manera confiabel, pagabel y sostenibel. Implementacion di IGMS ta un logro mas den e esfuersonan di WEB pa cumpli cu su vision di ta ‘Greener, Cleaner and Fuel Oil Free’.
Introduccion di e sistemanan IGMS/ILS mester a tuma lugar na 2020. E proyecto sinembargo a sufri restraso pa motibo di upgrading di e sistema na otro proyecto similar y pa motibo di e pandemia den aña 2020. Pa ehecucion di e proyecto WEB y ELMAR a cera un convenio cu un definicion cla di e rol y responsabilidadnan di cada compania pa implementa e sistemanan, cu ta asina importante pa suministro di coriente pa nos isla.


text:
Oranjestad-Lider di MEP Evelyn Wever-Croes a anuncia cu hasiendo uso di su derecho constitucional a manda hasi minister encarga cu ensenjansa algUn pregunta relaciona cu e dudanan rond di e seguro pa studiante na Hulanda.
“Ya pa 3 siman caba ta saliendo cantidad di insinuacionnan y acusacionnan serio den direccion di e minister, pa e forma con el’a atende cu e asunto di cambio di seguro di studiantenan na Hulanda. E forma con e destaho a wordo ehecuta a wordo cuestiona seriamente, pero mas aun, e minister su propio declaracion prome cu fin di anja a wordo bari for di mesa, pasobra e minister a declara hopi detayes cu no ta cuadra cu berdad.
Locual ta hasi e situacion mas serio ta cu e minister a scohe pa keda keto, y no reacciona, dunando asina e impresion cu e acusacionnan ta berdad.
Pesey, hasiendo uso di nos derecho constitucional mi a dirigi 10 pregunta na e minister encarga cu ensenjansa y puntre tocante e dudanan tras di tur esaki.
E minister a declara cu e compania cu a gana e bidding, InsureToStudy BV, tin amplio experiencia riba e tereno aki y ya tin 28 mil cliente. Pero investigacion publica den medionan di comunicacion a mustra cu esaki ta un mentira, mirando cu e compania a wordo incorpora despues cu e bidding a wordo anuncia, mientras cu un luna despues ainda su website no tabata cla ainda, y nan no tabata tin un linia di telefon duro, sino solamente un celular.
E minister no por kere cu e por keda keto, y ‘get away’ cu esaki, sin duna cuenta. Pesey nos a mand’e e carta y nos a pidi’e pa contesta nos mas pronto cu ta posible.
Si e minister no contesta nos carta den tempo corto manera nos a pidi, nos lo pidi Ministerio Publico pa condusi un investigacion den e caso aki, y especialmente ki rol Michelle Hooijboer-Winklaar y/of su esposo a hunga den e caso aki.
Ta basta caba cu tanto escandalo rond di e gobernantenan di Aruba. Ta berguensa cu nos tin un minister cu hues ta haya cu nos tur por yama pa corupto. Ta mas berguensa ainda cu e prome minister di nos pais ta sinta man crusa y no ta bisa nada. Pero ta dimas si minister Michelle Hooijboer-Winklaar kere cu e por keda keto y “get away” cu esaki.
Usualmente e compania di mercadeo cu minister Hooijboer ta paga hopi placa pa skibi articulo p’e, ta reacciona mesora ora ami cuestiona e minister, y pesey mi a dicidi di cuestiona e minister di e forma aki. Mi ta urgi e Minister cumpli cu su deber constitucional y contesta nos preguntanan mas pronto cu ta posible”, líder di MEP Evelyn Wever-Croes a duna di conoce.


text:
The content originally appeared on: Diario
Parlamentario Ricky Hoek di fraccion di MEP:
ORANJESTAD (AAN) – Parlamentario Ricky Hoek, a elabora den conferencia di prensa di fraccion di MEP, tocante e “Landsverordening Normering Topinkomens” cu pronto Parlamento di Aruba ta bay trata. Ademas el a referi na e maneho di idioma, cu Minister di Enseñanza a bin cune, y pa cual a introduci un Comision.
Hoek a relata cu Diaranzon, e Comision concerni di Parlamento, a sinta cu e ultimo dos stakeholders cu ta Banco Central y ATA, pa loke ta trata e ley di “Normering Topinkomens”, cual ta un ley hopi importante.
Hoek a bisa cu despues di varios reunion cu e diferente gremionan y companianan estatal, pa scucha cual nan opinion ta, pa Parlamento tambe por haya un opinion y un bista cla pa loke ta trata e aspecto aki di salario.
Hoek a indica cu desde cu Hulanda a impone e Landspakket ta tarea di Parlamento tuma e ley aki hopi na serio, pasobra ta trata di entradanan di top funcionarionan, hefenan grandi di maneho, management teams, di companianan estatal cu tin salarionan basta halto.
Loke e ley ta stipula ta cu nan kier trece igual cu un salario di un Minister Presidente, den e caso aki di Minister Wever-Croes. E parlamentario a splica cu pesey tambe nan ta yama e ley “LNT” pero tambe nan ta papia di e “Wever Croes Normering”. Parlamentario Hoek a subraya cu añanan atras, na Hulanda, esaki a tuma lugar caba, na Sint Maarten tambe e ley a wordo trata caba, y Curacao tambe lo sigui trata e ley aki pasobra tambe nan lo mester implement’e.
El a bisa cu por a wak cu e aspecto di salario ta hopi importante ora di recluta profesionalnan den e organizacion pero tambe mantene nan, y ademas wak ki efecto esaki tin riba e otro empleadonan.
Hoek a señala cu esaki ta un tarea sumamente delicado, pasobra fraccion di MEP no ta completamente di acuerdo cu e ley aki, den su totalidad manera e ta, pero naturalmente Parlamento ta bay trate y wak cual ta e miho maneho cu por tuma, pa asina ora di tuma decision e ta un “win win situation” tanto pa e companianan estatal como pa Pais Aruba.
Den e caso aki, haciendo un specificacion, Hoek a splica cu e ley ta bisa cu e top funcionarionan aki, mester gana un salario minimo anual di 271.000 florin, pero hopi di nan, actualmente, ta surpasa e limite aki. Hoek a subraya cu ta un balansa Parlamento ta buscando, y ta importante pasobra nan no por yega sin mas pasa e ley corta sin mas e salario di e funcionarionan concerni.


text:
KRALENDIJK- E supermerkado koperativo di Boneiru, Bondigro, ta bai ekspandé i lo bira konsiderablemente mas grandi, kasi dòbel di loke e ta awor aki.
Esaki por komprondé di Vegter Vrugt, ku ta hefe di e supermerkado. “Realmente, nos tabata chikitu kaba for di dia nos a habri e edifisionobo. Semper tin nesesidat di mas espasio pa mas produkto”, asina Vrucht a bisa. Den e plan nobo lo bai amplia dor di agregá un parti na e edifisio eksistente.
E ekspanshon mas grandi no ta bira e parti di produkto friu, si no di otro produkto. “Entre otro nos ke bai ofresé mas produkto di marka, pero na un preis atraktivo”, asina e hefe di Bondigro ta bisa.
Preis
Segun Vrught, klientenan no mester tin miedu ku e ekspanshon lo kondusí na un subida di preis. “Kontrali na otro supermerkadonan komersial, nos no mester gana e invershon aki bèk hasiendo un ganashi”.
E plan ta pa bai amplia e departamentu di muebles tambe, ku lo muda bai na e parti abou di edifisio, ya kliente por yega serka nan mas fásil.
Trabou
E ekspanshon tambe lo ti su efekto pa e kuponan di trabou. Segun Vrught, semper e supermerkado tin oportunidat pa trabou. “Si hende apliká serka nos, kasi semper nos tin algu pa ofresé”, asina Vrught a sigurá.


text:
Yobe awa, zona dushi
riba daknan di nos kas
Muha tera ku bo gotonan
di pèrla i di eis.
Bo finesa i blankura
ta sin par i sin igual.
Bo dulsura na nos boka
ta un delisia selestial.
Awaseru, gran limpiesa
pa nos kurpa i nos kas.
Bo ta kita ku bo forsa
manchanan sin laga tras.
Bo t’e Tata protektor
pa nos hòfi i mondinan.
Ku bo forsa bo ta yena
blachi, flor i frutanan.
Animalnan ta gritando
di amor i gratitut.
Paranan ta hubilando
den un sierto aktitut.
Honor na bo, o dushi awa,
basha manda hopi flor.
Pa mi ofresé na mi mama
i tambe un pa mi amor.
Cecilia Everts, eskritor Boneriano
E poesia aki a wòrdu poné na músika pa Freddy G. Gumbs & Papi Lomp (ku ayudo di Marlon Wawoe).
Melodia i kanto pa: Freddy G. Gumps


text:
Informashon tokante Senso di Prueba '21
Ofisina Sentral di Statistik (CBS) ta organisá otro aña un konteo di e poblashon i bibienda total na Kòrsou. E asina yama Senso. Den e kuadro aki ta organisá entre 11 di novèmber 2021 pa 23 di yanüari binidero un Senso di Prueba. E Senso di Prueba ta bai tèst e organisashon di e Senso di otro aña.
CBS ta bai organisá senso 2022 kompletamente digital, kompará ku e sensonan anterior. Esaki kiermen ku lo tin kambio organisatorio importante. Pa motibu aki senso di prueba ta di sumo importansia.
Durante e Senso di Prueba lo test e aspektonan di digitalisashon di senso 2022 por ehèmpel:
e lista di pregunta digital;
e proseduranan digital ku lo uso durante e periodo di konteo pa garantisá e kalidat di e datonan kolektá;
e prosesonan digital pa analisá e datonan obtení;
e metòdonan digital ku lo usa pa prosesá datonan i publiká e informashon kolektá.
Kon Senso di Prueba ta tuma luga?
Na promé lugá ta bai aserka e respondentenan online. Den e kasonan ei, e intenshon ta pa e kas di famia mes yena e lista di pregunta online.
Na di dos lugá, a opta pa un aserkamentu telefóniko. E entrevistadó ta yama e kas di famia i ta yena e kontestanan e mes den e kuestionario online.
Na di tres lugá, a opta pa un aserkamentu kara-kara pasivo. Den e kuadro ei, hende por bishitá e sentro di konteo (sentro di bario) durante henter e periodo di trabou den vèlt pa partisipá na e Senso (di Prueba). Lo usa e método di aserkamentu akí pareu (durante e mesun periodo) ku e aserkamentu telefóniko.
Komo último opshon, lo usa un aserkamentu kara-kara aktivo. Den e kaso aki, lo aserká e kas di famia personalmente/na kas pa yena e kuestionario.
Durante henter e periodo di 11 novèmber pa 23 di yanuari, e unidatnan doméstiko selektá por presentá na un sentro di konteo (sentro di bario) pa un di e asistentenan, ku ta bou di supervishon di un koordinadó, yuda nan yena e kuestionario.
Lo usa 3 sentro di bario partí riba e isla. Esaki tin su motibu relashoná ku metodologia i ta kontribuí pa e Senso di Prueba por ta mas representativo. Den e kuadro ei, CBS a skohe 3 sentro di bario pa sirbi komo sentro di konteo:
1. Sentro di Bario Wishi/Marchena
Kua ta e tópikonan ku CBS ta hasi pregunta tokante di dje durante di senso di prueba?
Ken nos ta konta durante di Senso di Prueba?
- Tur persona ku ta biba mas largu ku 1 aña
- Tur persona ku nan momentu di senso di prueba ta biba ménos ku 1 aña na Kòrsou, pero ku tin plania pa biba mas largu ku 1 aña
- Personanan ku ta forma parti di un kas di famia mester yena e formulario di senso
- Personanan ku ta biba temporalmente na un kas di famia ta ser konta komo ku nan ta biba na den e kas di famia i ta ser konta den senso.
- Personanan ku durante di e fecha di senso di prueba (11 di novèmber 12:00 AM) a fayesé
Ken nos NO ta konta durante di Senso di Prueba?
- Turista
- Personanan ku ta keda ménos ku 1 aña na Kòrsou i no tin plan pa keda mas largu ku un aña
- Yu di Kòrsou biba den eksterior
- Militarnan Hulandes ku ta biba ménos ku 1 aña. Mariniernan ku ta keda mas ku 1 aña na Kòrsou si ta wòrdu konta
- Stazjèrnan ku ta kedando ménos ku un aña na Kòrsou
- Beibi ku a nase despues di e fecha di senso di prueba (11 di novèmber 12.00 AM)
Kon pa yena e kuestionario online?
E parti aki ta pa e kas di famianan ku solamente a risibí un karta di CBS pa partsipá na Senso di Prueba.
- Subi riba e site di senso na https://senso.cbs.cw
- Klek e boton 'Partisipá na Senso di Prueba' (ariba na man drechi riba e paginá inisial di e wèpsait)
- Kòrda pa tin na man bo number di meter di awa i bo email adrès
- Klek riba 'kliente nobo' riba e bon 'registrá'
- Bo ta yena bo e-mail adrès i bo number di meter di awa i klek riba 'registra'
- Bo ta risibí di CBS un email ku ta inkluí bo 'number di senso'.
- Ku e number di senso bo ta drenta den e sistema i bo ta klek riba 'kliente eksistente'. Akinan bo ta usa e 'number di senso'.
- E ta pidí bo na registrá e idioma ku bo ta deseá pa yena e kuestionario
- Bo ta skohe e idioma deseá
- Awor bo por kuminsá yena bo kuestionairo di senso di prueba
-


text:
Kralendijk- Por lo pronto lo no bin ku medida adishonal pa logra frena e plamamentu di Covid-19 na Boneiru. Esaki gezaghèber Edison Rijna a partisipá den un konferensia di prensa djaweps atardi.
Na mes momentu Rijna a advertí ku ta responsabilidat di un i tur pa mantené nan mes na e reglanan ku ta kuadra ku nivel di riesgo 5. Segun Rijna, ainda ta posibel pa kontene e brote aktual. “Esaki ta un responsabilidat di nos tur” asina Rijna a bisa.
Rijna a enfatisá na diferente moment, ku no ta e kantidat di hende infektá so ta determiná si ta implementá medida aún mas severo.
Tèst
Dòkter Marian Luinstra-Passchier a bisa ku ta spera ku lo bin mas infekshon, promé ku e kantidat di infekshon lo baha bèk. Luinstra Passchier a bisa ku e ta kontentu ku mas hende ta bin pasa tèst e dianan aki. “Nos ta mira mas ku 100 hende ku ta bin pasa tèst pa dia”. E dòkter a agregá ku ta importante pa hende yuda kontené e plamamentu di e virus, por ehèmpel di keda kas ora sinti síntoma i pa hende ku ta den karentena, mantené na esaki i no sali for di kas.


text:
1.47 am Radarkamer di Cuerpo Policial a detecta un boto drentando na altura di Baby Beach. Den cuadro di bon cooperacion y cu bon coordinacion entre Radar Kamer di KPA, Kustwacht, coleganan di diferente districto, K9 y helikopter di a logra detene 9 persona cu a subi tera.
Na e mesun momento coleganan di Kustwacht a intercepta e boto ( Sin nomber y sin registracion) 3 miya zuid di cabes di Aruba bayendo back Venezuela.
E capitan a wordo deteni y entrega na e recherchenan di Unit mensenhandel mensensmokkel cu lo sigui cu investigacion.
E caso ta den pleno desaroyo y e investigacion lo sigui su curso.
Un total di 9 ilegal deteni door di KPA y boto intercepta door di Kustwacht.
1.47 am Radarkamer di Cuerpo Policial a detecta un boto drentando na altura di Baby Beach. Den cuadro di bon cooperacion y cu bon coordinacion entre Radar Kamer di KPA, Kustwacht, coleganan di diferente districto, K9 y helikopter di a logra detene 9 persona cu a subi tera.


text:
Mi por a tuma nota di expresionnan haci di lider di MAS sra. Marisol Lopez Tromp durante su entrevista na enfoke Juni 7, 2022, den cual mi por a scucha su politica fracasa cu cual e ta luchando cu ne.
Sigur mi lo elabora detayadamente riba esakinan pronto. Sinembargo loke mas a resalta pa mi tabata tres pregunta cu sr. Patrick Paskel a puntre, pero cu nunca e la contesta. Preguntanan cu ta tuma un lider visionario cu curashi, cu amplio experencia y bon organisa pa por contesta directamente. Naturalmente e no por a contesta e preguntanan aki di sr. Paskel, pasobra simplemente e ta un lider sin vision y sin contesta. Despues di hunga politica pa mas di 20 aña sra. Lopez Tromp ta demostra un bes mas cu e no tin solucionnan concreto pa nos pais. Ta pa e motibo aki ta tempo pa pueblo conoce y compronde un poco mas e berdad di Marisol.
E prome pregunta haci na Marisol pa sr.Paskel: Abo lo baha LNT manera Minister President Evelyn Wever Croes ta haciendo? –E NO A CONTESTA, y a desvia e pregunta papiando mil y un cos menos contestando e pregunta crucial aki. E di dos pregunta haci na Marisol: Kico e lo haci pa loke ta e aumento di gasoline? –E NO A CONTESTA. Un biaha mas Marisol a duik bay otro direccion pero no a tribi pa contesta e pregunta. Pero si e kier acusa gobierno di e aumento aki, mustrando cu e no ta biba den e realidad, pasobra aumento di gasolin ta global y ta wordo influencia door di prijs di e bari di petroleo. E di tres pregunta haci na Marisol pa sr.Paskel: Si awe abo lo tabata Minister President Marisol, cual decision bo lo tuma awe pa si cumpli cu CFT? – E NO A CONTESTA. Manera custumber caba den casi tur reunion publico, el a cuminsa resumi kico e la haci of no haci ora e tabata minister pa 8 luna largo. Papia bay off menos contesta e pregunta cu a wordo haci na su persona.
Tres biaha el a wordo confronta directamente cu problemanan real di nos pais, y tur tres biaha el a desvia strategicamente pa evita pa contesta un pregunta riba cual e no tin respuesta. Den otro palabra Marisol no tin vision, no tin respuesta y no sa kico pa haci cu e problemanan di Pais Aruba. Ta tristo pa wak con un persona cu tin mas di binti aña den politica ainda no por brinda pais Aruba solucionnan.
Patrick Paskel na Marisol: Con a para cu e spiritonan? Unda nan a bai? Marisol porta a wak un spirito ora sr. Paskel a confronte cu preguntanan alcaso. El a spanta tanto di su preguntanan cu e no a contesta niun. Marisol awor ta trata come lubida cu e ministerio aki di Infrastructura a cay bao di POR di 2017-2021. Awor ta pretende di tira esaki riba MEP mientras cu nada di esakinan a sucede bao di e bandera geel pero bao cartera di Marisol. El a cuminsa grita solamente ora el a haya mocion di desconfiansa di su propio partido. E realidad crudo ta cu bo partido a core cu bo legalmente. Marisol, no lubida cu tambe tin un investigacion grandi contra bo persona y e nomber ta Kukwisa!


text:
Diadomingo 9 februari 2020 training a continua pa nos hungadornan di Divicion Uno ariba e cancha turf situa na Arsenal mes.E extra training aki den weekend ta en preparacion pa nos wega importante diahuebs awor 13 februari vs Unistars.Cual ta nos ultimo wega pa sera round 2.
Nos ta entrenando fuertemente y intensivo pa nos logra un victoria y asina purba sera round 2 na di 1er lugar.Bon training guys.Nos tin un training mas pa bai cu ta diamars 11 februari promer cu nos wega di diahuebs 13 februari 2020.Tur hungador ban jega veld pa e training.
Training @ Cancha Genaro “Buchi” Morillo
Diadomingo 9 februari 2020 training a continua pa nos hungadornan di Divicion Uno ariba e cancha turf situa na Arsenal mes.E extra training aki den weekend ta en preparacion pa nos wega importante diahuebs awor 13 februari vs Unistars.Cual ta nos ultimo wega pa sera round 2.


text:
KRALENDIJK – Mirando e situashon aktual den kasonan di COVID-19 Botika Korona lo suavisá medidanan. Medidanan ku ta keda vigente ta lo siguiente:
- Solamente 5 kliente por ta presente den e espasio parti paden di botika
- Tur kliente mester bisti un tapa boka i mantené distansia di 1,5 meter.
For di fin di mart 2020 e areglo na vigor ta ku bo dòkter di kas òf spesialista ta manda e resèptnan pa e botika di bo eskoho. E ora ei por pasa buska bo resèpt e siguiente dia di trabou despues di 15:00 or na botika. Den kaso di resèpt di emergensia, si, dòkter ta duna su pashènt e resèpt.
Importante pa nota ta ku e bentana kaminda por a kumpra remedi entrante awe lo ta sera tambe.
En detaye e areglo ta lo siguiente:


text:
cocha2018
-
Cochabamba
Philip ta keda cortico na Cochabamba
Philip Elhage a keda 2 punto cortico pa e top 8 den e XI Juegos Suramericanos Cochabamba 2018 na Bolivia.…Read More »
-
Cochabamba
Joel ta jega Aruba
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra.…Read More »
-
Cochabamba
Medayistanan ta bek
Nos medayistanan di bowling a regresa cas bek. Algun rato pasa nos medayistanan Thashaina Seraus y Kamilah Dammers- Naddall hunto…Read More »
-
Cochabamba
Thashaina entre e miho nan
Thashaina Seraus ta clasifica entre e miho cuaternan den e bowling Sur Americano na La Paz, Bolivia y ta sigur…Read More »
-
Cochabamba
Kamilah y Thashaina den e gran final
Kamilah Dammers-Naddall y Thashaina Seraus lo ta maƱan den e gran final di bowling den e XI Juegos Suramericanos Cochabamba…Read More »
-
Cochabamba
Delegacion di Bowling a biaha pa La Paz
Delegacion di bowling a biaha pa e Weganan Sur Americano Cochabamba 2018. E delegacion di bowling lo hunga na La…Read More »
-
Cochabamba
Ceremonia di Despedida pa Cochabamba2018
Ceremonia di despedida di e delegacion cu lo sali pa e Weganan Sur Americano Cochabamba 2018. Diamars anochi den e…Read More »
-
Cochabamba
Aruba ta cla pa e weganan di Cochabamba2018
Delegacion di Aruba ta cla pa e Weganan Sur Americano Cochabamba 2018!!! Diasabra awor e delegacion lo sali pa e…Read More »


text:
Tur cos ta cla pa e gran evento di e 37 biaha di e Turibana Loop. Edgar Erasmus di IBISA,...Read more
Instituto Biba Saludabel y Activo, IBiSA a prepara e calendario di competencia di Deporte pa e aña escolar nobo cu...Read more
Diadomingo ultimo Aruba Wielerbond a organisa e careda “From Road to Dust 2016”, esaki den conexion cu e cambio di...Read more
BOSTON, Massachusetts – Xander Bogaerts ta liña un doblete contra e ekipo di Tampa Bay Rays su pitcher Jake Odorizzi...Read more
Durante dies dia largo Aruba a host e torneo internacional den e deporte di badminton, cu a conta cu participacion...Read more
Aruba ta logra clasifica pa e gran final di tennis cu lo tuma lugar den luna di November na Mexico...Read more
Den fin di siman a tuma lugar e di 9 Costa Rica Open cu tabata un evento di rango G1...Read more
Campeonato HEINEKEN fast pitch di Aruba Softball Bond a continua riba veld di Flatstone. Den categoria AA e dos ekiponan...Read more
Sra. Lila de Cuba ta un Arubiano di bon curason cu tin su compania di carga na Miami, Florida y...Read more
Scol di Natacion Ban Progresa ta participa na tur su alumno y nan mayornan y tambe na tur interesado (hoben...Read more
Diabierna anochi den CDGPT na Dakota a ranca sali otro grandioso Copa Don Elias Mansur. Despues di un bon wega...Read more
Aruba Triathlon Association a organisa cu ayudo di su sponsornan:Guardian Group y Lotto pa Deporte, dia 27 di Augustus ultimo...Read more
Campeonato HEINEKEN fast pitch di Aruba Softball Bond a continua biento en popa riba veld di Flatstone. Den categoria AA...Read more
Directiva di sv RCA ta participa na tur su miembronan cu "algemene leden vergadering" ta diaranson 14 di September pa...Read more
Recientemente un delegacion di tennis a biaha pa nos hermana isla di Corsou unda cu nan a participa den e...Read more
Un evento cu den e ultimo añanan a bira hopi popular bou di nos mucha y hobennan, cu ta practica...Read more
E dianan 31 Augustus pa 4 September proximo un delegacion den e deporte di landamento sincronisa lo biaha pa Puerto...Read more
Algun aña atras e federacion di baseball ABBA a bin cu e lema "Ban hunga baseball den un bon ambiente...Read more
Campeonato HEINEKEN fast pitch di Aruba Softball Bond a continua diadomingo riba veld di Monserat den curason di Noord. Den...Read more
Di 26 pa 28 di Augustus lo tin e di 22 edicion di ‘Aruba Internacional Pro-Am Golf Tournament’. Esaki lo...Read more


text:
E variante di covid-19, for di Inglatera (hopi contagioso), a registra pa prome biaha na tur estado di Merca. Expertonan tin miedo cu e propagacion di e variante y di tur otro variante por aumente e casonan di virus na e pais.
“Merca ta mustra cu el a cansa di e pandemia, pero e virus no a cansa di nos”, dokter Michael Osterholm, director di Centro di Investigacion y Politica di malesa infeccion di Universidad di Minnesota a bisa.
Na Merca a raporta mas di 15.000 caso di e variante di coronavirus B.1,1.7 cu tambe ta parce mas mortal. Mientras cu e pais ta pura pa vacuna tur residente, hopi experto ta pidi e publico afera e precaucion pa un tempo mas largo.
Vacuna efecttivo contra e variante
Osterholm ta bisa cu e vacuna existente ta hopi efectivo contra e variante. E mal noticia ta e posibelmente cu Merca no por administra e vacuna suficiente lihe pa evita otro ola.
Aunke Merca ta vacunando casi cinco biaha mas lihe cu e promedio mundial, e 40% di adulto na e pais a ricibi un dosis. E paisnan di ingresonan abou cu acceso limita na vacuna por bira pais cu e variante por sali for di control.
Afortunadamente, Merca tin condicion cu por yuda combati otro ola: un aumento di tasa di vacunacion, un porcentahe significativo di e poblacion infecta y un clima calido.
Resitriccion por alivia cu e vacunacion
E White House a bisa cu lo tin suficiente vacuna pa tur mericano na final di e proximo luna y algun estado a cuminsa pa haci plan asina bay bek den normalidad.
Hawai tin un obhetivo di habri bek tur biahe pa e isla dia 4 di juli, un meta cu ta bay den programa piloto cu dos compania cu lo permiti verifica e estado di vacunacion, gobernador David Ige a bisa.
Crucero tambe ta spera di cuminsa activa pronto. Norwegian Cruise Line Holdings Ltd. tin obhetivo di reanuda tur biahe di e puerto di Merca na juli, y e compania a anuncia cu lo exigi tur pasahero y personal pa ta vacuna.


text:
Pa Departamento di Salud Publico por sa presis cuanto porcentahe di nos comunidad a bin den contacto cu COVID-19 ta nesesario pa haci investigacion bou di nos comunidad.
E tipo di investigacion aki ta yama ‘seroprevalentie onderzoek’ y ta consisti di saca muestra di sanger for di diferente persona den nos comunidad pa por chec si nan tin anti curpa contra e virus SARS-CoV-2 e virus cu ta causa COVID-19.
Cu diferente persona den nos comunidad ta referi na, diferente edad, sexo y districto na Aruba. Recientemente Departamento di Salud Publico a saca un total di 2854 invitacion pa cu e investigacion aki.
E invitacion a bay na diferente cas rond Aruba pidiendo colaboracion pa cu esaki. Es cu a haya e invitacion pa participa, DVG kier gradici bo
pa bo colaboracion cu ta pa un bon causa y invita bo pa tuma bon nota di e
invitacion y sigui tur instruccion.
Si bo persona a ricibi e invitacion pa participa na e investigacion, bo lo mester subi e website https://form.labhoh.app/ unabes cubo ta riba e site, si bo tin e Aruba Health App bo tin pa LOGIN.
Si ainda bo no tin e Aruba Health App bo lo mester REGISTRA. Ora bo login of caba di registra bo lo mester hinca un codico cu bo a ricibi den bo carta di invitacion.
Sin e codico aki bo no por forma parti di e investigacion. Esnan cu a wordo invita pa participa y tin pregunta por tuma contacto cu seccion di
Malesanan Infeccioso di Departamento di Salud Publico na 280.0101 of mail nos na callcenterdvg@gmail.com


text:
Bowling ta sigi na Cali
Dio di Roos y Halabi a cuminsa cu nan competencia
Awe mainta a start e weganan di Doubles di Bowling na Cali. E atletanan Yannick Roos hunto cu Elias Halabi a cuminsa aki cu e prome weganan. Na final di 6 round Yannick y Elias a termina na di 14 lugar cu un total di 2268.
Den oranan di atardi lo sigi cu Jonathan Bremo hunto cu Valentino Jacobs. Tur pin ta conta awor pa asina wak cual di e paisnan lo jega na e round di 16 pa asina por participa den e masters round cu lo tuma lugar dia 2 di Augustus.


text:
Datonan di seccion di Epidemiologia na Aruba ta mustra cu for di 1 di juli 2021, di cada 10.000 persona “No Vacuna”; 92 a drenta hospital.
ORANJESTAD, Aruba –14 september 2021: For di comienso di juli 2021 cu e variante Delta a haci su entrada na Aruba, hopi lihe e variante aki a causa preocupacion ora ela plama causando un brote grandi di casonan di COVID-19.
E variante Delta a wordo categorisa como un variante mas contagioso compara cu otro variantenan y esaki nos por a experencia tambe na Aruba ora di haci comparacion cu e brotenan anterior di COVID-19.
Te cu dia 12 di september 2021, nos tin na Aruba un total di 70.105 (75%) asegurado di AZV riba 12 aña cu si a vacuna y 23.668 (25%) asegurado di AZV cu no a vacuna.
E informacion aki ta hopi importante pa analisa: di e 70.105 (75%) cu si a vacuna, 42 persona a drenta hospital relaciona cu COVID; y di 23.668 (25%) cu no a vacuna, 219 persona a drenta hospital for di cuminsamento di juli te cu dia 12 di september.
Si nos recapitula tur data for di 1 juli 2021 te cu 12 di september 2021, nos por conclui cu pa cada 10.000 cuidadano cu no a vacuna, 92 a ta drenta hospital relaciona cu COVID-19; y pa cada 10.000 cuidadano cu si a vacuna, 6 persona a drenta hospital relaciona cu COVID.
E analisis aki ta basa riba cifras di asegurado di AZV. Motibo cu ta uza cifras di AZV pa e analisis aki ta pa motibo cu e cifranan registra ta logra un analisis cu un resultado real y confiabel. E cifranan aki no ta inclui hende indocumenta of studiante di afo cu a vacuna of cu por vacuna ya cu aki no tin exactitud y e midimento lo bira un calculacion proyecta.
Pa medio di analisis continuo, DVG ta sigui evalua y dirigi su maneho di vacunacion cu ta demostrando di ta hopi efectivo den preveni ingreso den hospital y asta den scapa bida di nos cuidadanonan.


text:
Ranchostraat – Diadomingo merdia algo pasa di 3’or un Chevrolet Aveo a “bolter” memey di Ranchostraat.
Na yegada di polis nan ta constata un Aveo memey di e caya ariba su handa drechi.
Velocidad halto
Bisiñanan a scucha un zonidad masha duro mes y ora nan a sali a topa e chauffeur saliendo.
E chauffeur un bon conoci di polis a sali y a saca tambe e la corta su man.
Den e impacto e la dal un auto staciona doblando e parti patras unda e wiel ta. E auto aki na su turno a dal contra un auto Nissan para net su dilanti.
E auto blanco Nissan e señora lo tin e recientemente y ya e la sufri daño.
Segun bisiñanan, e homber chauffeur tawata kier pa a move e autonan cu a sufri daño pa e por bolter e auto y bandona e sitio.
Polisnan a pidi pa ambulance cu na su yegada mester a drenta e caya den reverse.
E chauffeur mes a cana cu e Paramediconan y subi den ambulance.
Polis di trafico a presenta y despues tafelwagen a yega pa bolter e auto y bay cu ne.


text:
Kampaña Sendé a start bèk!
KOMUNIKADO DI PRENSA 080 /2022
16 febrüari 2022
Kampaña Sendé a start bèk!
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Despues di dos kampaña pre-karnavalesko eksitoso den 2019 i 2020, Ministerio di
Hustisia a enkargá Kuerpo Polisial ku e kampaña aki ku lo kontinuá kun’é den 2022 den
kolaborashon estrecho ku otro stakeholdersnan.
E kampaña di konsientisashon, ta karga e título Sendé… ta konsiente! E ’slogan’ aki ta pa
enfatisá ku e hóben mester ta mas konsiente di e eskohonan ku e ta hasi i ku e eskohonan
aki tin nan konsekuensianan.
A adaptá un k’e otro na e kampaña. Por ehèmpel, e kampaña lo kontinuá durante henter
aña eskolar pues no durante periodo di karnaval so. Grupo 8 di skolnan primario tambe ta
bini na remarke pa risibí charlanan di nos timnan multidisiplinario i a realisá un
kolaborashon ku e kampaña “Legumai Beef, por otro!” di Ministerio Públiko pa ku e tema
di violensia na skolnan i kon pa atendé ku esaki.
E kampaña ta spesial dirigí riba hóbennan entre 10-24 i ta enserá ku timnan
multidisiplinario ta drenta skol i duna charlanan di konsientisashon riba diferente temanan
manera seksualidat, uzo di droga i alkohòl, ‘peer pressure’ na skolnan i agresividat.
Esaki di un manera interaktivo kaminda ta dialogá ku e alumnonan riba e temanan aki.
E timnan ta wòrdu re-enforsá dor di trahadónan di Ministerio Públiko, Kuerpo Polisial,
Stichting AJJC, ministerio di GMN, SOAW, FMA i Stichting Slachtoffershulp.
Kuerpo Polisial lo kontinuá ku e kampaña aki den e próksimo añanan den e diferente
skolnan na Kòrsou den kuadro di su maneho preventivo.
Pa mas informashon tokante e kampaña, por kontaktá nos na 724-61 51 òf manda un mail
na bureau.preventie@polis.cw


text:
Prome Minister Evelyn Wever-Croes: Apesar cu e no ta un ley GABINETE WEVER-CROES YA CABA TA APLICA E WEVER-CROES NORM
Den conferencia di prensa di Gobierno di Aruba diahuebs mainta, Prome Minister Evelyn Wever-Croes a splica mas tocante e Wever-Croes Norm, e Landverordening Normering Topinkomens (LNT), mirando cu esaki ta treciendo cierto preocupacionnan den comunidad.
A traves di e comision Corporate Governance, Gobierno a haci un encuesta riba salario na unda 12 entidad semi-publico a participa pa loke ta e “Top Inkomens”, e salarionan mas halto. A tuma nota cu e salarionan ta varia hopi y ta yega te na mas di 694 mil florin. Gobierno ta di opinion, mirando cu no ta un compania priva pero ta un compania estatal, e diferencia asina grandi den entrada no por wordo hustifica. Pa e motibo aki tambe, Gobierno a dicidi pa introduci un norma.
Condicion di Hulanda pa haya sosten di likides:
Na prome instante Gobierno a propone un norma cu ta yega 410 mil florin. Den e grafico adhunto, por mira cu di e 12 encuestanan, 9 lo a cay bou di dje y 3 no pa cua motibo lo mester a ahusta e 3 nan cu ta surpasa e norma.
Sinembargo Hulanda a pone como condicion pa haya sosten di likides, cu mester baha e suma te na 261 mil florin cu ainda ta basa riba 130% salario di Minister President. Pa e norm stipula di 261 mil florin, un entidad so di esunnan encuesta ta cay bou di e norm aki, 249 mil florin pa aña, manera indica den e tabel. E salario mas halto ta 694 mil florin pa aña. Esaki ta mas o menos 40-50 mil florin pa luna. Esaki ta 4 pa 5 biaha mas halto cu un salario di un minister.
Motivacion:
E motivacion tras di esaki ta cu ora un compania estatal tin menos gasto di personal, dus bahando salario lo tin menos gasto di personal, e placa extra por bay pa Gobierno como dividendo of “winstuitkering” y Gobierno por uza esey pa paga su gastonan of paga Hulanda bek. Esaki te motivacion cu tin tras di e exigencia aki di Rijksministerraad, Prome Minister a accentua.
Norma ya ta wordo aplica:
Prome Minister a indica cu Gobierno ya caba a bin ta aplicando e norma aki desde principio di gobernacion di Gabinete Wever-Croes. Ehempelnan di esaki ta e Director di ELMAR, WEB y Utilities cu ta cay caba bou di e Wever-Croes norm. “Kiermeen ya caba nos ta cumpliendo cu esaki apesar cu e no ta un ley”, Prome Minister a enfatisa.
Gobierno a traha riba e ley cu ta basa riba e hecho cu Gobierno a mira cu tin hopi salario cu ta surpasa e norma. Aworaki el a bolbe bin riba mesa como exigencia pa Gobierno por paga empleadonan publico e 5% bek. E ley aworaki ta na Parlamento.


text:
Minister di Labor, Energia & Integracion sr. Glenbert Croes,:
Palabra di gradicimento na miembronan di Parlamento cu a asisti presentacion di WEB
ORANJESTAD – Miembronan di Parlamento di Aruba tabatin e oportunidad pa realisa un bishita di trabou na WEB. Na e ocasion Miembronan di Parlamento a ricibi presentacion, y tabatin e oportunidad pa haci pregunta tocante e maneho y vision di e compania. Minister Glenbert Croes ta dirigi palabra di gradicimento na e liderazgo di Parlamento, den persona di sr. Edgard Vrolijk conhuntamente cu staff, Griffier y miembronan di Fraccion di MEP y Raiz den Parlamento cu a haci uzo di e oportunidad pa wordo bon informa.
Minister Croes a splica cu esnan cu a asisti e presentacion na WEB a ricibi informacion di henter e vision a termino largo di transformacion energetico y meta pa tarifa di awa y coriente. Tambe nan a ricibi informacion di locual ta haciendo pa tarifa di awa y coriente keda abou y e rumbo pa LNG y hydrogen, teniendo na cuenta e cuido di medio ambiente.
‘Ta gradici e delegacion di Parlamento cu si a asisti e presentacion na WEB, y haci uzo di e posibilidad y autoridad di Parlamento como e organo mas halto den nos sistema democratico constitucional. Asina ta sigura cu como representante di pueblo ta haya tur informacion pa sigura cu ta riba mesun pagina, rumbo pa recuperacion economico di nos Pais y transformacion di nos Pais. Cu e meta pa haci Aruba un mihor Aruba pa e generacionnan cu ta sigui despues di nos’, Minister Croes a expresa.
Terminando e mandatario a gradici un bes mas tur cu a asisti e reunion y tambe WEB pa nan transparencia, profesionalismo y amor y dedicacion cu cual nan ta traha pa Aruba y cu den tur honestidad a percura pa suministra informacion cu representantenan di pueblo.


text:
ORANJESTAD – E situacion na Arubus no ta completamente manera cu trahadonan y sindicato SEPPA ta pretende. Asina director di e compania Edwin Mohamed a splica na prensa despues di a tuma nota di e accion pafo. Varios cos e trahadonan a haya segun Mohamed, manera functie beschrijving y waardering, cu nunca nan no tabatin. Ta e structura salarial enberdad ta e unico cos cu nan no tin. Y segun Mohamed, e la ilustra dicon. Segun e director, e parti salarial no ta acorda, no ta aproba door di raad y pesey e no por sigui. A mustra cu e trahadonan no ta hopi bon informa, y ora cu tin reunion, ta masha tiki hende ta presenta pa scucha loke tin cu declara. E situacion financiero di pais Aruba no ta bon segun Mohamed. E la confirma cu e compania ta depende grandemente di subsidio di gobierno, y ta bezig cu un doorlichting, y un plan comercial strategico pa 10 aña, pues ta trahando pa salvaguardia e empresa pa hopi aña. “Desicionan ad hoc, decision pura, bou presion no ta decision corecto pa un compania” Mohamed a sigui bisa. E ta compronde e malcontento, pero progreso mester bay pa tur hende, incluyendo e compania. “Si e compania no por progresa, nos no por progresa hunto” Mohamed a sigui bisa. Potret cortesia Telearuba.
ORANJESTAD – Oficina di turismo a informa diabierna atardi cu Aruba ta elimina seguro obligatorio de Covid-19 pa bishitantenan. Nan a recorda cu na juli 2020, Aruba a habri su frontera bek pa bishitantenan di Estados Unidos y a inicia cu e Aruba Visitors Insurance. Esaki tawata un innovacion den medio di pandemia, cu a wordo sigui despues pa otro destinonan. E seguro aki tawata obligatorio pa tur bishitante y di e forma aki a sigura cu tur caso di turista cu a test positivo durante nan estadia por a conta entre otro riba cobertura di acomodacion pa isola, transporte, test di covid y gastonan di dokter, hospital y ICU.
ORANJESTAD – Sindicato di maestro SIMAR ta considera e anuncio di aumento di tarifa di WEB como un baño di awa friu, y a manda nan preocupacion pa prome minister Evelyn Wever Croes diahuebs atardi mes. Den e carta nan ta splica nan preocupacion y desaprobacion di e loke a sosode. E noticia pa miembronan di e sindicato, a bin como un sorpresa total, y cu ta haci nan situacion financiero aun mas fastioso, banda di e recorte salarial. A comparti cu varios miembro ainda tin problema tur luna pa cera placa pa por cubri nan gastonan. Ademas nan tin duda ainda cu enberdad luna di juli 2022 lo nan haya e recuperacion manera priminti di e 5% di salario. “Nos ta en espera ainda di e decision definitivo di e recuperacion di 5% di salario” e presidente di sindicato ta bisa. A recorda cu awa ta un necesidad basico y primario y cu esaki lo aumenta e problemanan social den enseñansa. Acerca a bin e problema di luna di mei y juli di aumento drastico di gasoline, cu ta limita e mobilidad di varios miembro.
ORANJESTAD – Ministerio Publico ta habri desde diabierna prome di juli 2022 normalmente desde 08.00 or di mainta. Asina vocero di e departamento, Ann Angela a bisa diahuebs. Manera ta conoci e departamento tambe a cera diaranson debi na e menasa di mal tempo. Tur afspraak pa busca e carta di buena conducta (vog) a wordo posponi pa diamars 5 di juli 2022. Por mantene e orario riba bo invitacion.
Si bo ta rabia cu ayera ‘nada’ no a pasa, y cu bo a gasta boshi placa cumpra yen di cos extra ‘pornada’, pensa cu awe e headline por tabata diferente. E por tabata “Islanan ABC destrosa pa tormenta Bonnie, hopi destruccion, famianan perdi, etc etc”. Awe bo ta lanta, contento cu bo propiedad ta unda e ta ainda, y cu bo tin un dia mas pa biba. E placa cu bo a gasta ayera, ta nada, compara cu loke bo por ta tin na gasto extra awe, si e mal tempo a pasa manera cu e tabata poni pa pasa. Un colega di prensa na Corsou ayera ainda ta conta con Thomas (un rabo) a lague cu 30 mil na gasto. Awor porta bo a gasta algun shen florin, (cu ta hopi, pero bo mester relativ’e si). Considera ayera un bon training. Corda semper, miho bon prepara, y alerta, cu trankil y sorprendi pa un mal tempo cu ta lagabo cu mas debe (cu bo tin caba) cu nunca. Y porta bo no ta un creente, pero algo a bolbe pone cu nos a scapa di loke por tabata un disaster natural. Be grateful, and move on! Scirbi pa Tito Laclé.
ORANJESTAD - Meteo a di informa cu e peor di e mal tempo ta mustra di ta tras di lomba, sin causa daño mayor na Aruba. E mal tempo a pasa basta leew di nos, 90 km zuid di Aruba. Ya pa 11or pm diaranson anochi National Hurricane Center a kita e status di Aruba di tropical storm warning. “Nos lo sigi monitor pa mira si un “rabo” por causa molester” prome minister Evelyn Wever Croes a bisa diaranson anochi laat.


text:
Karateka Jolando Lindelauf ta keda elimina den e prome rond di e Weganan Panamericano Lima 2019.
E ultimo atleta representando Aruba awe na Lima, Peru tabata e karateka di Corsow, Jolano Lindelauf cu a mira accion den e categoria -67kg. Mester bisa cu e atleta Lindelauf a inicia na su prome pelea contra di Mexico unda e ta cay venci cu e score di 7 – 0. Den su di dos combate e ta perde cu e faborito den e categoria aki cu ta Brazil cu e score di 8 – 0 y finalmente e ta perde su di tres pelea contra di Republica Dominicana cu e score di 7 – 1.
E torneo sigur no a bay manera e atleta Lindelauf tabata kier. E la prepara su mes bon pa e weganan aki y claro cu e resultado final no tabata uno cu e la spera den su prome aparicion den un torneo grandi asina. Por a mira claramente cu Lindelauf tabata hopi disapunta y afecta pa cu e prestacion, e lagrimanan tabata bisto.
No obstante di e resultado final, Lindelauf lo tin cu re-evalua y mira con e lo sigui den e futuro sercano.


text:
Oranjestad – Durante e Reunion Publico pa trata Presupuesto 2020 Minister Maduro a duna un splicacion tocante di e pasonan cu Gobierno ta tuma segun prioridad pa enfrenta e crisis di COVID-19.
Scenarionan di e impacto financiero y economico
E mandatario a informa cu e prome paso cu Gobierno a tuma ta pa haci scenarionan
visibel di e impacto financiero y economico pa Pais Aruba. Expertonan financiero y economico a inventarisa e efectonan cu e crisis di COVID 19 lo bay tin riba Pais Aruba. E profesionalnan a haci uso di e Cuentanan Nacional cu a ser publica aña pasa pa Oficina di Estadistica y tambe a haci uso di e modelo macro economico MARUBA desaroya pa Departamento di Asuntonan Economico pa por a haci e pronosticonan economico necesario.
Busca fondo pa stabilisa e sistema
Di dos paso cu Gobierno ta tuma ta pa busca e fondonan necesario pa stabilisa e sistema di seguridad social pa asina sigura entrada pa SVB, AZV y Gobierno. Banda di esaki Gobierno kier brinda alivio na esnan cu ta perde trabou y na negoshi chikito y mediano. Gobierno lo busca e fondonan aki riba mercado internacional y lo pidi ayudo tambe na Hulanda pa por haya fondo di ayudo y/of fianza. E mandatario a informa cu Banco Central di Aruba tambe a traha su analisis economico y financiero di e efecto di Covid19 y a brinda su conseho na Gobierno riba e fondonan cu Aruba por busca via Hulanda.
Baha gastonan di gobernacion
E di tres paso cu Gobierno ta tuma ta pa baha e gastonan di gobernacion y adapta
esakinan na e realidad nobo cu Pais Aruba ta bay haya su mes aden. Dentro di poco
Gobierno lo presenta e detayes di e decisionnan cu ta bay wordo tuma pa baha gasto di
personal y gasto di servicio y producto.
Apoderacion pa busca fondo nesesario
E ta masha importante pa pasonan 1 y 2 keda ehecuta cu prioridad. Pa ehecuta e pasonan 1 y 2 ta necesario pa Gobierno haya apoderacion di Parlamento pa por bay busca e fondonan necesario. Awor cu Presupuesto 2020 a keda aproba pa Parlamento, Gobierno ta aserca Conseho di Minister di Reino pa haya e apoderacion conforme articulo 29 di Statuut pa subi mercado internacional y sigura e fondonan pa satbilisa e sistema di seguridad social y brinda alivio pa e promer 3 luna. Gobierno na mesun momento ta aserca Hulanda tambe a base di articulo 36 pa por haya e fondonan necesario pa por enfrenta e COVID19 crisis. Manera cu keda cla cu esaki, Gobierno lo pasa pa tuma stap 3 pa adapta e gastonan di Gobierno na e realidad nobo pa nos Pais.


text:
Aruba
Minister Dangui Oduber a ricibi buki riba ley di humamento
Awe mainta Minister di Turismo y Salud, Dangui Oduber a ricibi e conocido abogado, mr. Lincoln (Dello) Gomez na Cocolishi. Aki e abogado y alabes autor a haci entrega di su publicacion mas recien y su prome riba tereno di salubridad publico. E buki ta na idioma Ingles y ta carga e titulo: The Legal Guide to the Smoking Laws in Aruba.
E buki ta un guia riba e ley di restriccion di producto di tabaco y tur otro producto deriva di esey. E ultimo aki a drenta na vigor dia 2 di mei 2022.
Por remarca cu, ademas cu Minister Oduber a introduci e ley, tambe el a contribui cu un ‘voorwoord’ den e buki. Den e guia mes Gomez ta duna un splicacion detaya y practico di cada faceta di e ley. E buki tambe ta contene e textonan completo di e ley, tanto na Hulandes y un traducion na Ingles. Den ambos, cada articulo ta bin cu su trefwoord.
E buki ta disponibel online riba e pagina nobo di Gomez www.AboutTheLaws.com. Riba e pagina aki por cumpra e buki den un forma inovativo pagando online of via banco y tin e posibilidad di delivery tambe.
Den un relato di prensa Minister Oduber a gradici e abogado/autor pa su contribucion riba e tereno aki, pa yuda conscientisa comunidad riba e tema y e ley nobo aki. Por contact Gomez via su pagina di FB of esun di Gomez Coffie.


text:
En conexion cu Siman di Festival di Buki pa mucha na islanan ABC, Prome Minister a duna inicio na su siman di trabou bishitando Colegio Ora Ubao pa e lansamento di e buki Buchi Penchi Malo. Prome Minister a wordo compaña pa Minister di Finansa y Cultura, señora Xiomara Maduro y Minister di Enseñansa y Deporte señor Endy Croes.
E autor di e buki Buchi Penchi Malo ta señora Esmeralda Tromp, conoci tambe pa nos muchanan como Tanchi Esme. Tanchi Esme pa mas cu 25 aña tin su mes programa di radio na Aruba cu yama Mundo Infantil, entreteniendo nos consentinan di cas cu un variacion unico den su programa.
Editorial di Buchi Penchi Malo, Request Publishing ta relata cu Buchi Penchi Malo ta un fabula cu ta trata importancia di evita di pensa y haci maldat, e importancia di scoge pa pone meta pa logra algu den bida. E storia tin varios siñansa. Entre otro e importancia di solo pa humanidad, e aspecto di pordona, mustra afeccion y disidi pa scoge e bon caminda.
Prome Minister den un discurso cortico na e ocacion a felicita Tanchi Esme cu e lansamento di su buki Buchi Penchi Malo. “Un buki hopi bunita cu ta envolve nos muchanan, pasobra orabo ta skirbi un buki pa mucha, bo lo kier pa envolve muchanan. Pabien Tanchi Esme cu e bunita buki aki”.
Prome Minister a gradici Colegio Ora Ubao pa e bunita presentacion y pa stimula muchanan pa lesa buki. Prome Minister a corda tempo cu el a bishita Colegio Ora Ubao den eerste klas y a expresa e placer di ta presente na e scol pa e presentacion bunita aki.
Un di su gustonan grandi tempo e tawata mucha, Premier di Aruba a duna di conoce ta lesa buki. El a expresa cu lesamento di buki ta hiba e lesado na luganan cu e lo no baynormalmente y ta pasa den aventuranan sumamente bunita. Esaki sigur ta algo cu nos mester traspasa pa nos muchanan.
Prome Minister a laga un mensahe atras pa tur mayor, tanta, omo, wela y welo: “Ban traspasa e balor di lesamento pa nos muchanan. Di e manera aki nos ta yuda nan pa confia y expande nan horizonte. E tema di e siman aki ta bisa “Ta loke bo kier ta”. Cada mucha por bira loke e kier bira. Esaki ta un mensahe sumamente poderoso pa nos siña cada mucha di nos pais. Loke nan pone nan mente y nan curason na dje, nan por logra”.


text:
Conoce e reglanan pa e permiso y Polisnan di contacto den cada districto
Pa e temporada aki di fin di aña
Manera ta tradicion di tur aña, Alto Comisario di Polis, mr. Adolfi “Dolfi” Richardson ta convoca un permiso general pa presentacion di gruponan di gaita, folklore y Dande dilanti negoshinan riba nos isla. E permiso aki ta vigente cuminsando for di dia 30 di November 2017 te cu dia 31 di December 2017.
Pero, e permiso general aki ta mara na e condicionnan, manera prome cu cualkier grupo por haci uzo di e permiso otorga den e convocacion aki, e persona encarga cu e grupo mester tuma contacto cu e seccion di Planologia y Informacion di Cuerpo Policial durante oranan di oficina, di 7’or di mainta te 3’or di atardi na number di telefon 5852500.
Cuerpo Policial Aruba tin e siguiente Polisnan disponibel segun cada districto unda e evento ta tuma luga. Pa districto di Oranjestad ta Bernardo Maduro . Pa e districto di Noord y Santa Cruz lo ta Eddy Maduro. Pa e disctricto di San Nicolaas ta Sheila Merselina.
Durante fin di siman, e personanan aki ta localisabel via Centrale Post di Polis na number di telefon 100. E personanan en cuestion lo controla si e luga, caminda e actuacion lo tuma luga, ta apropia of no.
Gruponan di Gaita, Folklore, Aguinaldo y Dande por haci nan presentacion te cu 10’or di anochi. No mag stroba ni trece trafico den peliger bou di ningun circunstancia. No mag laga sushi of cualkier desperdicio atras riba caminda publico despues di e presentacion. No mag toca den vecindario di misa durante sirbishi, hospital, casnan di anciano of otro instituto cu ta duna cuido medico, ni den vecindario di stacionnan di gasolin.
Cuerpo Policial ta subraya cu mester obedece tur ordo di Polis relaciona cu Orden Publico y Polis ta autorisa pa para e evento na momento cu Orden publico ta rekeri esaki of na momento cu constata cu a viola cualkier di e condicionnan aki.


text:
Diadumingo mainta 8.00 A.M. riba diadumingo 27 di April 2014 den un misa San Fransisco completamente jen nos por a mira bautismo di Catoliconan nobo. Baby y Jovennan a yega misa compana pa nan mayornan pa nan hasi acto di presencia y ricibi e bautismo for di Pastoor Stanislaw di parokia di Oranjestad.
Den un misa completamente jen e acto aki a tuma lugar. Ta di aprecia con misa catalico ta wordo bishita den un forma unico pa parokianonan devoto den nan fe Catolico.
Pastoor Stanislaw a trece dilanti e concepto di bautismo y su seriedad den presencia di Cristo y nos creador Yawe Dios.
Awe durante transcurso di e misa Pastoor Stanislaw a mustra e efectividad di e mandamentonan di dios y e fe cristian cu mester tey na tur momento di bo bida.
E la mustra tambe e balor pa bishita misa un vez pa siman pa tin un comunicacion directo cu Dios.
Riba e foto nos ta mira Pastoor Stanislaw di parokia di playa durante su discurso na esnan presente.
—————————————————-


text: Diasabra madruga a drenta informe di un accidente cu hende herida poco mas pariba di Dominoe’s Pizza na Savaneta, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di e V5034 bayendo direccion pariba cu velocidad halto pa un motibo of otro a baha caminda na man drechi y a bay dal riba un cura di cas y despues di e impacto para un poco mas leu di e sitio. Debi na e impacto e chauffeur a resulta herida. Na yegada di e ambulans nan a atende e victima.


text:
ORANJESTAD (AAN): – Manera DIARIO a publica, diabierna mainta den sala di Corte di Husticia mester a sigui cu tratamento di e lamentabel caso di tira Shayuri Petronia mata riba 4 Juni 2021.
Sinembargo, tratamento di e caso no a sigui. A resulta cu e raport di psychiater no a keda cla y door di esey no por a sigui cu tratamento di e caso. Hues a bolbe pospone e caso.
Dia 28 di Februari 2022 a cuminsa cu tratamento di e caso caminda ta sali na cla cu Zuriel y Izak tabata trip. Na dado momento nan a bay na cas di Izak caminda despues di un rato Shayuri a yega serca nan. Ta asina cu Shayuri lo ta biba hopi serca. Shayuri lo a bay trip cu un amigo J.
Zuriel y Izak a bolbe sali y ora nan a bolbe cas di Izak nan a haya Shayuri tabata den auto cu su amigo para dilanti cas di Shayuri y nan a baha bin na cas di Izak.
Pafor nan tabata bebe y huma marihuana. Segun Zuriel e no ta bebe ni droga. El a bisa Hues cu e ta corda bon bon kico a pasa.
Na dado momento J. a bisa cu e ta bay. Despues Zuriel, Shayuri y Izak a bay paden di cas di Izak. Zuriel a bisa Hues cu Shayuri y Izak tabata lora un marihuana na un mesa. Riba e mesa tabata e Glock di Izak.
Shayuri lo a coy e arma y tabata haci snapchat cu esaki y marihuana den man. Zuriel a bisa Izak pa kita e arma. Promer cu Izak a reacciona, Shayuri a pone e arma riba mesa.
Un rato despues Izak a coy e arma y segun Zuriel, e peña a cay. E ora Izak a bay hala parti di e arma patras pa mira si tin bala den e loop. E tabatin su dede riba e gay. E momento ey e lo a perde balans riba e stoel cu tabatin un pia kibra. Door di e tilt aki, un tiro a sali y alcanza Shayuri cu ta sinta na otro banda di e mesa den cabez.
No a sigui cu tratamento di e caso pasobra Fiscal a pidi Hues pa laga psychiater evalua e dos sospechosonan. E pregunta cardinal den e caso aki ta, esaki ta wordo considera un tiro accidental of un asesinato? Ainda mester sucha kico Fiscal ta pensa di e caso y tambe kico e abogadonan ta bisa.
CASO POSPONI ATROBE
Dia 28 Februari 2022, Hues a palabra cu ayera 3 Juni 2022 ta sigui cu e tratamento di e caso, caminda lo repasa e evaluacion di psychiater y despues Fiscal lo bisa kico e ta pensa di e caso y exigi castigo pa despues e abogadonan hiba nan defensa.
Ta asina cu psychiater no a keda cla cu e rapportnan y esey a haci cu ayera e caso tabata poni pro forma, esta pa Hues fiha un otro fecha pa tratamento.
E dos sospechosonan Izak y Zuriel tabata den un oficina na KIA mientras cu Hues, Fiscal y abogado tabata den sala di Corte.
Hues a bisa cu e rapport di psychiater ta hopi importante pa e caso. El a bisa cu e por a compronde cu dentro di algun siman e raport ta cla.
Hues a fiha dia 24 Juni 2022 pa 9.30 di mainta lo sigui cu tratamento di e caso.


text:
Diamars, 1 di juni 2021, tabata precies un aña cu Biba Bida tabata tin un encuentro cu su grandinan. Un fecha cu a scohe tambe pa prepara e grandinan pa temporada di horcan. Biba Bida durante Covid-19 a adapta na e situacion y a crea un ‘Buddy System’ pa mantene contacto cu e grandinan via telefon.
Tambe a bishita e grandinan algun biaha na cas durante 2020. Pero awor cu nos grandinan ta vacuna, a dicidi pa cuminsa cu e programa di actividad bek. Durante e atardi, e team di Biba Bida a organiza un programa hopi interesante y anima, cu a encera un tayer cortico di preparacion pa horcan.
Durante e esaki, a siña e grandinan kiko pa tene cuenta cu ne, kiko pa hiba si mester evacua. Tambe na final a quiz e grupo cu premionan pa cortesia di Starbucks y Aquarius Restaurant.
Despues a entretene e grandinan cu un wega masha creativo di Memoria (pensa wega di mesa Memory) cu flora y fauna di Aruba. Sigui pa un wega di “Freeze” unda a laga nan balia na mesa riba musica di ultimo 50 aña, compila pa e conocido locator Roberto Geerman.
Premionan pa e ganadornan a wordo patrocina pa Flora Market. E weganan aki tabata masha anima y ta cumpli cu e rekisitonan di e programa Biba Bida, cu ta movecion y educacion.
Na final tur hende a haña un regalo di Diamonds International.Cruz Cora Aruba y team Biba Bida ta gradici tur cu a aporta na e evento y ta sumamente content di por a brinda e grandinan porfin un encuentro despues di hopi tempo.


text:
Korsou
Na Corsou, minister ta confirma cu ruta di Carnaval 2023 no ta cambia!
Posted on 05/23/2022 10:26 am AST | Updated on 05/23/2022 10:27 am AST
WILLEMSTAD – Djaweps último Komishon Ruta di Karnaval a tene un rueda di prensa despues ku tabatin rumor ku lo a kambia e ruta di Karnaval.
E informashon aki a pèrkurá pa hopi konsternashon i desapunto den komunidat, spesialmente den e área di Otrobanda.
Ayera atardi e komishon di Ruta di Karnaval a tuma kontakto ku Minister Cooper kende a konfirmá ku e ruta di Karnaval lo no kambia. Esaki ta nifiká ku Karnaval lo usa e ruta normal i pasa den kayanan di Otrobanda.
PORTRET
Sra. Anamaria Pauletta i Sandy Atimadora huntu ku miembronan di komishon Ruta di Karnaval. NOTA: E texto ta scirbi den Papiamento fonetico di Corsou.


text:
RESULTADO LIGA MCB FFK
LIGA MCB FFK:
Resultado Liga MCB Terser Divishon; 25-7-2021
Buena Vista 1 – De Koning 2
Gol di B.Vista anotá pa Naylison Alexandre na di 20 minüt.
Golnan di De Koning anotá pa Ruwendell Louisa na di 2 minüt i Airon Roch na di 81 minüt.
LIGA MCB FFK: Resultadonan Liga MCB Promé Divishon 25-7-2021!
Centro Dominguito 2 – Centro Barber 1
Golnan anotá pa Centro Dominguito
Christopher Martha 46 minüt i Ashar Bernardus 49 minüt.
Gol anotá pa Centro Barber
Jeandrick Hugo 45+ minüt.
Jong Holland 4 – Sithoc 0
Golnan anotá pa Jong Holland
Gaspar Baptist na di 64 ku 80 minüt
Dwaylon Maria na di 51 minüt
Jeret Tyrol na di 89 minüt.
LIGA MCB FFK: Resultado Liga MCB Terser Divishon; 25-7-2021
Wishi Marchena 6 – Indekor 3
Golnan di W.Marchena anotá pa Durtly Tile na di 57, 66 ku 76 minüt
Edsel Mathilda 56 minüt
Bjorn Fidanque na di 31 ku 36 minüt
Golnan di Indekor anotá pa Frensel Martina na di 5 minüt
Charlton Martina na di 22 minüt
Naishel Victoria na di 81 minüt
LIGA MCB FFK: Último resultado Liga MCB Terser Divishon 25-7-2021.
West Wolf United 0 – Fc Inter 0


text:
Disponibel na hulandes tambe
Den kuadro di e kontínuo ekspanshon di e konekshon internashonal di Kòrsou, den último siman di novèmber a será dos akuerdo konteniendo lo siguiente:
- Un tratado pa evitá dòbel impuesto entre Kòrsou i Qatar;
- Un tratado di koperashon i integrashon riba tereno di Duana entre Kòrsou i Qatar.
E tratado di impuesto tin komo meta pa krea un kuadro fiskal duradero entre e dos paísnan, pa di e manera aki invershonan, komèrsio mutuo i pa e funshon di “hub” di Kòrsou por fasilitá nos region ahinda mas. Pa medio di e tratado di impuesto aki, empresanan por plania tantu nan invershonan komo nan lasonan empresarial riba termino largu, i di e manera aki hasi posibilidat di invershon mas atraktivo pa mundu empresarial di ambos país. Ademas mester suprayá importansha di e tratado di impuesto pa e funshon di hub regional. Atrabes di kontenido di e tratado lo hasi posibel pa fondonan di invershon huza Kòrsou komo “hub” pa hasi invershon i ehekutá operashon di finansiamentu pa region di Karibe i Latino Amerika.
Finalmente, e tratado di koperashon i integrashon riba e tereno di Duana ta duna respaldo na e konekshon entre merkadonan di ambos país. Pa medio di e tratado di Duana, e aktividat ekonómiko real lo sigui kresé, dor di sigui strukturá e fluho di bienes i persona entre e dos merkadonan. Di e manera aki ta komplementá e tratado di impuesto ku e tratado di Duana, ku ta dirigí pa krea aktividat ekonómiko real, den kual ambos tratado ta fungí komo un bon ehèmpel di e famoso lema ku OESO (Organisatie voor Economische Samenwerking en Ontwikkeling) ta kargá, kual ta bisa: koperashon mutuo mester kana man na man ku kreashon di aktividat ekonómiko real.
Esaki ta suprayá ambishon di Kòrsou pa no solamente kumplí ku standartnan mas haltu riba nivel internashonal, pero tambe pa duna kontenido apropiá na standartnan internashonal pa esakinan por tin balor agregá lokalmente.
Minister di Finansa ta ekspresá su speransa pa fortifiká e bon koperashon entre ambos país den futuro i sigui konstruí riba esaki na bienestar mutuo di ekonomia di tur dos país.


text:
ORANJESTAD (AAN): Hues di Corte di Husticia den Promer Instancia a trata e caso penal cu Ministerio Publico a cuminsa contra e homber D. Fiscal ta acusa D. cu na 2006,
All Stories
E acusado ta culpable di intento di asesinato premedita
Fiscal ta mustra den Corte
Hues ta mustra cu Fiscal a faya den su investigacion
ORANJESTAD (AAN): Diabierna mainta e homber Peruano C.J.I. (42) a scucha Fiscal exigi 5 aña di prison p’e. Fiscal ta haya C.J.I. culpable di a viola dos dama,
ORANJESTAD (AAN): Diabierna di mainta 8.30 te den oranan di atardi, a tuma pa tratamento di e caso di asesinato di John (Poentje) Castro.
Defensa di abogado a convence Hues cu e victima a defende su mes
ORANJESTAD (AAN): E homber K.R., ex agente di Polis, a presenta den Corte pa e caso penal cu Ministerio Publico a cuminsa contra dje pa difamacion di un funcionario di Polis.
ORANJESTAD (AAN): Awe mainta e sospechoso Anderson Rasmijn (36) lo mester presenta den sala di Corte di Husticia pa awor trata e caso penal cu Ministerio Publico
Diesnuebe aña acumula di prison exigi pa grupo sospecha di a trafica casi 30 kilo di droga riba boto
ORANJESTAD (AAN): Fiscal a baha pisa Diabierna mainta riba un grupo di 4 homber, kendenan ta worde sospecha di a importa casi 30 kilo di droga.


text:
Sugerencia pa trece “prijs preferencial” pa Autobusnan y Taxi
ORANJESTAD (AAN): Partido AVP a bati alarma awor cu prijs di Gasolin y Diesel a subi bastante. E ta asina pisa, cu ademas di automobilistanan en general, e ta strangulando tur Autobus y Taxi tambe.
Prijs di gasoline y diesel a bira mas caro cu nunca antes. E costonan pa e mundo di transportacion y pa e empresanan y famianan a bira practicamente impagabel. Combina cu e aumento halto di costo di bida e circumstanacianan social economico ta birando peor tur dia.
Segun Partido AVP, e gobierno di Gabinete Wever Croes tin un responsabildad pa cu e aumentonan grandi aki den prijs di gasoline y diesel. door di a redobla e BBO di 3% pa 6% y a kita e descuento di 10 cent pa liter di gasoline y diesel a haci e costo y aumentonan ainda mas severo cu nan ta caba.
AVP a mustra cu den hopi pais gobiernonan ta asumi un responsabilidad pa crea un alivio cu reduccionan di impuesto pa cu gasoline y diesel. Na Aruba nos no ta mira ningun intencion di Gabinete Wever Croes pa crea un alivio.
Pesey mes AVP den Parlamento a haci pregunta y duna sugerencia den un carta dirigi na Minister di Transporte y Communicacion y Minister di Finanzas. Eman ta recomenda entre otro papa introduci un prijs preferencial pa esnan den transporte publico.
AVP a haci tambe e siguiente preguntanan y sugerencia na Minister di transporte y communicacion y Minister di Finanzas:
(1) Minister(nan) por informa si gobierno ta despuesto pa habri e posibilidad pa esnan cu ta den transporte publico (autobus, taxi y TO) por tuma gasolin/diesel na un prijs preferencial mas favorabel na Arubus ?
(2) Minister(nan) por informa si gobierno ta despuesto pa kita e BBO of reduci e BBO back na 3% pa gasolin/diesel pa duna un alivio na henter nos comunidad?
(3) Minister(nan) por informa si gobierno ta despuesto pa pone back e descuento di 10 cent riba accijnzen pa gasolin y diesel pa duna un alivio na nos comunidad?
Recien fraccion di AVP a bay bishita tambe e mundo di autobus na e Parada di Bus Chikito den Wilhelminastraat. Despues di a scucha hopi chauffeur di autobus, AVP ta haya cu ta sumamente urgente pa haya un contesta di gobierno riba e preguntanan y sugerencianan cu nan a haci. Pueblo no por mas cu e aumentonan grandi di costo di bida y ainda tin mas medida na caminda.
AVP ta spera cu lo tin comprension di parti di gobierno cu e situacion dificil aki den comunidad.


text:
Tripadvisor®, e mayor plataforma di biahe na mundo, a anuncia e ganadonan di nan Travelers’ Choice® Awards pa e hotelnan. Aruba su hotel di mas premia, Bucuti & Tara, a wordo nombra entre Top 25 Miho Hotelnan na Mundo y e Top 5 Hotelnan di Mas Romantico na Mundo.
E aña aki, pa prome biaha nan a wordo nombra entre e Top 20 Hotelnan riba Awa na Mundo. Ademas, pa di shete aña consecutivo Bucuti & Tara Beach Resort a wordo nombra e No. 1 Hotel di mas Romantico den Caribe y No. 2 Miho Hotel den Caribe.
Awo, den su di binti aña, Tripadvisor’s Travelers’ Choice Best of the Best Awards ta wordo determina a base di e calidad y cantidad di reseña cu biaheronan a laga pa cada subcategoria durante 2021 riba Tripadvisor. Cu mas di un biyon di reseña, comentario y opinion di biaheronan di tur parti di mundo, Tripadvisor ta un fuente sumamente importante pa turistanan internacionlmente. E ganadonan di e Best of the Best Awards ta representa menos di 1% di tur negoshi publica riba Tripadvisor.
“E ta un increibel honor pa e wordo premia den cinco categoria di Tripadvisor entre miyones di hotel y mas di un biyon di reseña. Nos tur kinan na Bucuti & Tara Beach Resort ta humildemente honra y feliz,” Ewald Biemans, Doño/CEO di Bucuti & Tara Beach Resort ta conta. “Romanticismo, wellness y cuido pa medio ambiente ta e pilarnan di Bucuti & Tara, y manera biaheronan a comparti riba Tripadvisor, nos tambe ta enfoca den brinda un experiencia superior y inolvidabel na nos huespednan. Masha danki na cada huesped cu a tuma nan tempo pa comparti un reseña honesto y tambe na cada trahado di Bucuti & Tara cu ta traha duro pa brinda un experiencia excelente.”
Reseñanan ta manera carta di amor di nos huespednan
Di e numeroso reseñanan di biaheronan cu a bishita Bucuti & Tara, Tripadvisor a destaca un comentario como un perfecto resumen di un experiencia di biahe na e resort: “E resort ta precioso, e servicio ta subliminal y e lama amplio cu santo blanco ta excepcional. E trahadonan a haci nos sinti special y consenti ful e siman cu nos a keda eynan.”
Bucuti & Tara ta un propiedad cu cinco-bubbles, locual ta e punto di mas halto cu por wordo obteni riba Tripadvisor. Cu 7,954 reseña, Biemans ta lesa y ta orguyosamente responde cada un di nan. E reseñanan tin dobel proposito. Na un nivel interno, e resort ta examina cada un di nan pa wak con nan por sigui mehora y pa reconoce trahadornan cu ta brinda servicio excelente. Biaheronan ta beneficia di e comentarionan di otro huespednan, cu den hopi caso a bishita Bucuti varios biaha caba, y por duna nan opinion honesto di nan experiencia di biahe.
“No ta importa ki tipo di biahe bo ta buscando, e Travelers’ Choice Awards – cu ganadonan di seis diferente continente y 90 pais – ta demostra e miho recomendacionnan di otro biaheronan,” Kanika Soni, Chief Commercial Officer, di Tripadvisor ta conta.
Pa haya sa mas, bishita www.bucuti.com.


text:
FCF ta faha ku FC Brabranis ku ta tèrminá 1-1
Un sala Niels Liberia yena ku bon fanátiko a mira kon FCF i FC Brabranis a split punto na momentu ku e wega a kaba den un empate. FCF a sali pika dilanti notando un bunita gol den e promé mitar. Un tiru feros ku e portero di FCF no a logra nan tapa kompletu a bin resultá riba pia di atakante kontrali ku a skore fasil den di dos mitar pa empatá e wega. Un wega riba hopi spit, bon bringa i ku a konosé momentu ku a hiba públiko na rant di nan asiento. Ámbos ekipo a krea oportunidat pa mas ku un gol. E nèt sinembargo no a bòl i e partido a kaba ku skore 1-1.
Tabata e hungadó eksperensia Jeandrick Felida ku a sa di hasi su mes liber den e promé mitar di wega, pa risibí un paso i bira peligroso riba e arko kontrali. E no a desperdisia e oportunidat i a sa di manda FCF ariba ku skore di 1-0. Brabranis ku a kai atras den e wega mester a hasi esfuerso pa bini bek. E oportunidat a presentá na momentu ku un hungadó di Brabranis a sali den un kontra atake riba e arko kontrali. E la sa di kita dos kontrinkante for di riba su kurpa i a mira un apertura chikí pa tira riba e arko. Na otro banda di fèlt, Alzinho Costino a baha sam sam den e atake ku su kompañero. Esaki a los e tiru. E kiper a sa di tapa bon riba e tiru, ku a racha den su man i bin kai nèt riba e pia di Alzinho. Esaki no a basilá i a skùif e bala, bòl e nèt pa e wega empatá. Tantu FCF komo Brabranis a sigui preshoná buskando e gol di desempate. Esaki sinembargo no s bin kai. Bon akshon di defensa di ámbos ekipo a stroba esaki. Ku e skore empatá na 1-1 e rèfri a bin flùit e pitaso final.
Relato: Anthony Guillermo


text:
Dia 17 di mart 2021 tabatin elekshon pa Tweede Kamer na Boneiru. Ta skohe delegadonan pa Tweede Kamer pa kada kolegio elektoral. Boneiru ta forma e kolegio elektoral huntu ku Saba i Sint Eustatius.
Elekshon pa Tweede Kamer
De Tweede Kamer
Riba e página aki tin e resultadonan di elekshon di Tweede Kamer di 17 di mart 2021. Aki bou bo por download e resultadonan definitivo i Prosèsverbalnan yená di e urnanan elektoral. Por mira e dokumentunan aki riba papel tambe na departamento di Registro Sivil.
Porsentahe di persona ku a vota
E porsentahe di persona ku a vota den elekshon di Tweede Kamer na Boneiru tabata 22,80%.
Resultado di kada urna elektoral
Disponibel pa tur hende mira
Den un prosèsverbal N10 e urnanan elektoral ta stipulá e totalnan di voto di e votashon pa miembronan di Tweede Kamer. E prosèsverbalnan aki ta públiko i for di djabièrnè 19 di mart nan ta disponibel pa tur hende mira. E deklarashonnan N11, den kua a inkluí e totalnan di e votonan ku a depositá na Boneiru pa e elekshon menshoná, tambe na mes momentu ta disponibel pa tur hende mira. Mas aleu un bista general total den kua a inkluí e konteonan di e urnanan elektoral ta disponibel pa tur hende mira. Bo por mira tur dokumentu riba e página aki tambe.
Prosèsverbal
Prosèsverbal di kada urna elektoral
Aki bou bo por download e prosèsverbal di kada urna elektoral na Boneiru:
- 03 april 2021
- 03 april 2021
- 03 april 2021
- 03 april 2021
Live stream
Aki bou bo por mira e transmishon ‘live’ di e resultado definitivo di elekshon di Tweede Kamer na Boneiru.


text:
Kralendijk- E isla di Saba ta preparando pa habri bèk pa turismo, awor ku pronto 85% di su poblashon lo ta kompletamente bakuná.
For di dia promé di mei, hendenan ku ta kompletamente bakuná, òf sea, ku nan a wòrdu bakuná dos biaha kaba, por bishita Saba sin bai den karentena. Esaki ta konta tambe pa e asina yamá ‘day trippers’ ku ke bishita e isla solamente pa 1 dia.
Riesgo
Despues di e fecha di promé di mei, Saba ta bai traha solamente ku 2 kategoria ora ta trata e riesgo di Covid. Lo repartí tur isla i pais a base di si nan ta tin kasonan lokal di Covid-19 den último 14 dia si òf no. Biahero for di paisnan di riesgo baho no tin ku hasi tèst, ni nan no mester bai den karentena.
Pa otro gruponan, e obligashon di un tèst promé ku biaha ta keda eksistí, pero e durashon pa karentena ta bai baha na 5 dia.
Bakunashon
Isla ta e isla kaminda mas hende a bakuná di tur isla Hulandes Karibense den region.
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Avenida Nelson O.Oduber/ Rotonde Superfood
Diadomingo anochi 10’or pasa polisnan a bay cu urgencia e Rotonde conoci di Superfood, eynan lo a sosode un accidente y aparentemente tin hende drumi ariba caminda.
Na yegada polisnan a topa cu un Jeep Wrangler color cora y dos persona.
A resulta cu no tawata trata di ningun accidente serio, sino un persona esta un dama lo a bira malo y su pareha a reacciona door di stop e auto y baha e dama pone ariba suela. Por a mira cu e dama tawata actua straño debi cu tawata keda move na un manera no comun.
Na e sitio por a tende cu e dama prome biaha “algo” asina lo a pasa cu ne, esta un supuesto ataka.
Ambulance lo a wordo pidi pa controla e dama, no ta conoci si e lo por tawata bou un of otro substancia.